Artikulu hau hobetzeko lanean ari da Oraina lankidea.\nTerrorismoaren Aurkako Legearen arabera, atxilotua inkomunikaturik hiru egunetan (72 ordu) eduki dezakete. Baina bost egunetara (120 ordu) ere luza daiteke epe hori. Inkomunikazioko epe luze hau torturakin lotu egin dute torturaren aurka dauden erakunde askok.\n13 Euskal Herriko pelikulak eta tortura\nFrankismoa eta geroAldatu\nGuardia zibilen umeak eta torturaAldatu\nTorturak batzuetan koarteletan zirenez, polizien umeak ere ikusten zuten hau. Ion Arretxerentzat humiliagarriena izan zena umeen ostikadak eta isekak izan ziren.\nTortura hitzaren tabua espainiar alderdientzatAldatu\nFranco hil eta gero, kontuan hartu behar da ez zela poliziaren eta funtzionarioen aldaketa bat egon. Hau da, askotan titulo edo izendapenak aldatu ziren baina Francoren garaiko polizia eta buruzagi militar berberak egon ziren bai Espainiako trantzizio garaian baita ere hurrengo urteetan. Hori ondo azaltzen du Manuel Vázquez Montalban 1984ean egindako azalpenetan. Bere kidea zen Rodolfo Martín Villa, 1978ko Sanferminetako sarraskia zuritzeko hauxe ere esan zuenː "Gurea akatsak izango dira, besteena krimenak".\n2018ko abuztuan Espainiako Alderdi Popularraren buruak, zera esan zuenː "Espainian ez dira polizia gehiegikeriak egon baizik eta ETAk eraildako polizia eta guardia zibil asko."\n“Hego Euskal Herriko tortura kasuak oso desberdinak dira Espainiako Estatuko beste kasuekin alderatuz gero”. Hori adierazi dio Pau Perezek, Espainiako Torturaren Prebentziorako Mekanismo Nazionaleko aholkulariak, Publico egunkariari. “Euskal Herrian praktikatzen den tortura entrenatua da, hotza. Atxilotua nahasten, iraintzen eta lotsarazten dute bertan”. Eraso fisikoetatik harago doan jazarpena nabarmendu du Perezek.\nTortura salatzeagatik epaituakAldatu\nTorturatuak salatu dutenak sarritan epaituak izan dira. Hori gertatu zitzaien besteak beste Euskaldunon Egunkariaren itxieran salaketa aurkeztu zutenei baina batzuetan baita ere beraien alde jarri zirenei. Batzuetan Gobernu Espainiarrak salaketa ipiniko zuelaren mehatxua egin arren ez zuen ezer egin Iñaki Anasagasti eta EAJ alderdiari gertatu zitzaion moduan.\n"ETAren torturen eskuliburua"Aldatu\n2003. urtean Euskaldunon Egunkariaren itxiera eta geroko atxilatutakoen torturen salaketa eta gero, lehenengo aldiz "ETAren eskuliburua" hitzak (gaztelaniaz "Manual de ETA") agertu ziren prentsan lehenengo aldiz. 1998ko Araba Komandoari inoiz aurkeztu edo agertu ez zen ETAren eskuliburu bat omen zegoen. Eskuliburu honen arabera "Gomendatzen da tratu txarrak salatzea. Salaketaren ondorioz prentsa eta alderdi oportunistaren eta zalantzatiren bat beraiekin (atxilotatutakoekin) bat egin ahalko du”.\nGoikoarekin lotuta, 2008ko urtarrilaean Igor Portu eta Mattin Sarasolaren atxiloketen ondoren, eta torturak zantzuak dituztela ikusi eta gero, Espainiako hedabideetan bertsio hau agertu zen: ETAren aginduz, atxilotutako guztiak torturatuak izan direla esan behar dute. Bost urte lehenagokoa pixka bat aldatu zen. Orain, Araba Komandoko eskuliburuan (Zutabe agertzen da idatzi batzuetan) ETAk, atxilotutakoei zer egin behar duten esaten die. "ETAren torturen eskuliburua"an torturak salatu behar dituzte bai hala bai. Eskuliburu horren berri barra-barra eman arren, ez zen inoiz agertu eta ez zuten inoiz erakutsi.\nFrankismoan behin eta berriz errepikatzen den eskema da. Nola atxilotzen dituzten, nola egiten dieten lehen galdeketa, nola eramaten dituzten Donostiako Gobernu Zibilera hurrena. Behin eta berriz errepikatzen diren izenak dira Lopez Arribas, Palomo, Gabalcon, Perez Abril, Manzanas eta Eymar koronela. Gogortasunean graduz gora eta behera, eta graduazioan behetik gora doan eskema baten modukoa da. Polizia soilekin hasi, nagusiarekin jarraitu, eta arduradun gorenarekin amaitu.\nFrankismoa eta gero baita ere, torturatzaile komandoak zeuden, torturatzaile profesionalak eta bere lana torturatzea zen. Ion Arretxeren iritzian, espainiako herritarrek badakite tortura egon bazegoela baina hipokresia hutsagatik ukatu edo beste alde batetara begiratzen zutela.\nTortura mota eta metodo desberdinak erabili zituzten. Tortura psikologikoa batetik, nire etxekoak ere (anaia eta ama) atxilotuko eta torturatuko zituztela, garrasiak entzuten nituen eta nire lagunenak zirela esaten, haurdunaldiko argazki bat erakutsi eta Mikel Egibarren haurdun zegoen emaztearena zela esaten zidaten eta hari zerbait gertatuz gero nire errua izango zela... Tortura fisikoa bestetik, loa debekatu, poltsa etengabe ia ito arte, orduan begi niniak eta mingaina begiratzen zizkidaten linterna batekin eta horren arabera aurrera jarraitu edo utzi erabakitzen zuten, elektrodoak beso eta gerrian, buru atzean paper bilduekin etengabe golpeak ematen... Eta azkenean tortura sexistarekin hautsi ninduten, gorputza eta burua biak batera txikituz. Behin baino gehiagotan biluztu eta Guardia zibilen talde erdian biluzik eta burua tapatuta gorputz guztia igurtzi eta umilatzen ninduten “komandoko puta” nintzela esanez eta behin baino gehiagotan pistola batekin bortxatuko nindutela mehatxatuz. Komunera joan behar nuenean atea irekita niri begira torturatzaileek nitaz barre egiten zuten. Halako batean Mikel torturatzen ari ziren gelara eraman ninduten eta beraren aurkako akusazioak eginarazi, ondoren ondoko gelan bortxatuaz.\nAzpian daudenak torturatuak izan zirenean jende ezaguna zen. Beste batzuk jazan zituzten torturak eta gero bihurtu ziren ezagunak. Kontuan hartu behar da, Espainiako gobernu ezberdinek ez dutela inoiz torturen hitza era argian onartu ez frankismo garaian ez eta gaur egun (2018) ere. Askoz jota, "tratu txarrak" hitzak erabili dituzte.\nTorturen ondorioz hildakoakAldatu\nTorturatutakoen familia eta ingurukoentzatAldatu\nEuskal Herriko pelikulak eta torturaAldatu\nAspaldi era zuzenean, tortura eta tratu txarrak era argi batean ageri izan dira Euskal Herrian egindako pelikula askotan, nahiz euskaraz, nahiz erderatan. Nahiz eta bere garaian kritikaren bat edo beste izan, normaltasun handiz hartu izan ziren tortura eta tratu txarrak, garaian, kasua hauek zein zabalduta eta onartuta zeuden ulertzeko laguntzen dute.\nKontutan hartu behar da, torturatzaileak ez dituztela inoiz publikoki torturak onartu. Hemen idatzitakoak fidagarritasun osoa duten torturatuak entzundako esaldi eta mehatxuak dira. "Hamar metrora jarrita buruan tiro egiten badizut, eta ihes egiten ari zinela esaten badut, kondekoratu egingo naute"\n↑ Berria.eus. «4.113 tortura kasu jaso dituzte Eusko Jaurlaritzarentzat EHUk egindako txostenean» Berria Noiz kontsultatua: 2017-12-18.\nAzken aldaketa 28 martxoa 2021(e)an, 09:13(e)tan\nOrriaren azken aldaketa: 28 martxoa 2021, 09:13.


Apold-Fleisner labea - Wikipedia, entziklopedia askea.\n43° 18′ 25″ N, 3° 03′ 09″ W / 43.306957°N,3.052417°W / 43.306957; -3.052417Koordenatuak: 43° 18′ 25″ N, 3° 03′ 09″ W / 43.306957°N,3.052417°W / 43.306957; -3.052417\nEraikuntza 1958 - 1962\nApold-Fleisner labea Sociedad Franco-Belga metalurgian zegoen labe-industriala da, Ortuellan kokaturikoa.\n2008ko otsailaren 1ean, Eusko Jaurlaritzak monumentu izendatu zuen, Sailkatutako Kultura Ondasuna.\nBi albo-egitura bikiz eta erdiko egitura batez osatuta dago eraikina. Labeak albo-egituretan daude, eta erdiko eraikin-gorputza eraikuntza-juntura batez dago erantsia bi albo-egiturei.\nLabeen egiturek baino portiko bat gehiago du erdiko eraikuntza-gorputzak. Eraikinaren atzeko aldean dago portiko irtena, eta albo-egituretakoek baino altura bat gutxiago du.\nAurrez adierazitakoaz gain, hormigoizko euste-horma bat dago mendi-hegal guztian zehar, egiturako gorputzen multzoaren atzean. Labeetan minerala kargatzeko garabiaren berme-gune zen horma hori.\nLurzoruarekiko sestra-oina +50,00 kotan dago, eta aldaera txikia du kota horrek, ezarpenaren luzera guztian.\nEraikinaren erdiko gorputzak hiru solairu ditu. Lehen solairua +54,75 kotan dago. Erdiko gorputz horretako bigarren solairua +60,15 kotan dago (lehen solairuarekiko altuera librea 5,20 metrokoa da, lauza kontatu gabe). Estalkiko terrazari dagokio hirugarren solairua eta +65,20 kotan dago (bigarren solairuarekiko altuera librea 4,85 metrokoa da, lauza kontatu gabe). Hiru solairuek 1,50 metroko hegalkinak dituzte, eraikinaren fatxada nagusiarekiko.\nEraikiaren bi albo-egiturek jasotzen dituzte labeak, eta solairu karratuen gainean daude eraikita, hormigoizko lau pilare handien gainean. Egituren barruan, eremu hutsak daude altuera osoan, eta bitan banatzen dira, barne-itxitura baten bidez. Kanpoaldeko ertzean, hiru pasabide edo perimetro-hegal dituzte; hormigoizkoak dira eta modu erregularrean daude jarriak, altuera-kota hauetan: +53,05; +58,25; +61,65. Eraikinaren fatxada nagusian +53,05 kotan dauden bi hegalkinak eraitsita daude, zati batean.\nHegalkin guztiak hormigoizko lauzez eginak dira, eta 10 eta 14 zentimetro bitarteko lodiera dute, 1,50 metroko luzeran. Hegalkin horietan oinezkoak ibiltzen ziren, metalezko barandez babestuak.\nGarai batean, metalezko eskailerak zeuden kanpoko aldean, solairutik solairura ibili eta plataformetara joateko. Egun ez daude metalezko elementu horiek.\nLabearen instalazioaren metalezko zatiak eta aire beroa sortzeko sistema deseginda daude.\nEgiturazko altzairuaren oxidazioa dela-eta, egitura osoa zenbait patologiez erasanda dago; izan ere, hormigoiaren iragazkortasun handiak eta egiturazko elementu batzuen estaldura eskasek horretarako bide ematen dute. Hala ere, egungo euste-ahalmenari dagokion erresistentzia bereizgarria 340 kg/cm2 ingurukoa da, eta, beraz, EHE arauak eskatutako mailak betetzen ditu.\nIndustria-eraikin bat dugu Ortuellako Apold-Fleisner labea, eta bere arkitektura-forma bat dator zuen egiteko nagusiarekin: burdin oxidozko karbonatoa erretzea, lege hobeko minerala egiteko.\nLan hori egiteko, Apold-Fleisner errekuntza-labeak minerala eraldatzen du 700/800 °C-ko aire beroa erabiliz. Aire hori altuera erdian sartzen da, haize-makinen bidez.\nSistema hau, airea oinarritik bidaltzen duena, Austriako Donawitzen erabili zen, eta, geroago, Italian (Lombardian eta Sardinian); azken herrialde horretan, xurgatzeko haizebidea zuen eta goitik behera funtzionatzen zuen. Sistema berriak asko errazten zituen erretako minerala modu automatikoan erauzteko dispositiboak.\nOrtuellako prototipoa kanpo-errekuntzako eta etengabeko martxako labea da. Labe horrek Donawitzeko (Austria) labearen sistemari jarraitzen dio, aire beroa eta hozteko aire tertziario hotza sartzeko moduari dagokionez. Bestalde, Italiako labeen ezaugarri hauek ditu: labearen egitura, neurriak, aire beroa sartzeko altuera, erretako produktua erauzi eta hozteko modua, eta gasak goiko aldetik hartzeko modua.\nLabeek 50 metro kubikoko edukiera dute, eta 31 metro kubikoko ganbera zatitukoak dira; hala, azken hori da errekuntzarako upelaren edukiera erabilgarria. Pareta bikoitzeko horma batek egiten du itxitura: barneko pareta 40 zentimetrokoa da eta hormigoi erregogorrez egina dago, eta kanpoko paretak, berriz, 60 zentimetro ditu, eta zepazko hormigoiz egina dago. Bi hormen artean isolatzaile bat dago. Bertan ikus daitekeenez, kanpoko aldeak gainazal-estaldura bat zuen. Labeez gain, azpiegitura orokorrak instalazio hauek zituen:\nAire beroa sartzeko haizagailu bat, 200 zpko potentziadun motor elektriko batez zebilena.\nKargarako igogailua, 4 tonako ontzia zuena. Ontzi horretan kargatzen zen karbonato gordina labeko irenspidera, eta 70 zpko potentzia zuen motor batez ibiltzen zen.\nXurgagailua labeko irenspidean, 60 zpko potentziadun motor batez eragina.\nErrekuntzarako hondo mugikorreko elikagailua, 5 zpko potentziadun motor batez eragina.\nMineral errea siloetara garraiatzeko uhala, 18 metroko luzerakoa eta 2zpko potentziadun motorraz eragina, eta 55 metro luzeko uhal garraiatzailea, 10 zpko potentziadun motorraz eragina.\nInstalazio horiez gain, fuelaren errekuntzako airea sortzeko kanpo-ganberako instalazioak aipatu behar dira, bi haizagailu erabiltzen zituztenak. Haizagailu horiek 28 zpko potentziadun motorrak zituzten. Fuela ganberaren barruan mugitzeko ponpa bat erabiltzen zen, 0,5 zpko potentziadun motorraz eragindakoa.\nErregaiaren hornidura egiteko, biltegiratzeko eta ponpaketa-lanak egiteko instalazio bat zegoen, 60 metro kubikoko edukiera zuten metalezko bi tankez osatua.\n375 kilowatteko transformazio-zentrotik (3.000/220 Wko transformazio-erlaziokoa) hornitutako energiaren bidez eragiten zen sistema elektriko guztia.\nProdukzio-sistema berriak labe zaharren bilakaera erakusten zuten. Egiteko modua, oinarrian, berdina bada ere, instalazioaren kokapena oso bestelakoa da: hormigoizko egitura gotor batean jarritako bi labe dira instalazioaren oinarri; Cadegal auzotik Ortuellara daraman mendi-mazelaren zabalgune batean daude.\nBestalde, sistema berriak aukera ematen du mineralaren tratamendua egiteko, karga erregaiaz nahastuta sartu beharrik gabe, eta, horrela, labeak errendimendua handitzen da.\nIndustria-arkitektura hori lur-eremu horretan ezarrita, labe tradizionalen kokapena errepikatu egiten da, baina hormigoi armatuzko egitura moderno baten barruan; hori guztia, metalezko azpiegitura batez laguntzen da. Azken azpiegitura hori beharrezkoa zen karga-sistema berrirako, plataformen arteko barne-komunikazioak egiteko eta beroa sortzeko sistema berrirako.\nLabe-mota horren tipologiak berezitasun nabarmeneko egitura bat sortu du Ortuellan, herriko erdigunetik gertu baitago. Gainera, inguruneko meatze-azpiegiturari lotzen zaionez, meatzaritzaren sistema orokorraren barruan duen alderdi historikoa nabarmentzen du.\nMeatze-sistemaren baitan, minerala erauzteko jarduerez gain, aipatzekoak dira garraio-lanetarako elementuak —trenbidea, plano inklinatuak eta ontziratzeko tokiak—, materialak garbitzeko guneak eta errekuntzarako labeak.\nIldo horretatik, eta sistema horren baitan, Apold-Fleisner labearen ondoan, mendebaldeko fatxadan, Sociedad Franco-Belga izenekoaren plano inklinatuko amai-gunea zegoen. Plano horren trazadura mendi-hegaletik ikus daiteke.\nLabetik gertu, ekialdeko fatxadaren aurrean, Jacoboren plano inklinatuaren amai-gunea zegoen. Cadegal eta Granada auzoak lotzen zituen plano inklinatu horrek.\nMinerala garbitzeko guneei dagokienez, Caviako garbigunea da Apold-Fleisner labetik gertuen dagoena, hura kokatzen den mendi-hegal berean baitago, ekialderantz, +105,00 kotaren inguruan.\nEgun, garbigunea zen lekuan harrizko hormak ikusten dira, mendi-hegalaren erdian. Hormak harlandu nahiko handiz eginak daude, eta bertan ikusten dira minerala pasatzeko egindako zuloak.\nMeatze-ustiapenerako multzo baten zatia dugu eraikina, berezitasun arkitektoniko handikoa. Hala ere, eraikinak baditu zenbait balio psikologiko, gizarte- eta industria-memoriari lotutako elementua den aldetik. Horiek horrela, aztertutako elementuak, balio morfologikoak eta tipologikoak izateaz gain, badu balio historiko bat, babestu eta iraunarazi beharrekoa.\nBestalde, hormigoizko egituraren euste-ahalmena aintzat hartuta, agerikoa da eraikina berriz erabiltzeko moduan dagoela; betiere, ondasunarekin bateragarria den erabilera bat emanez. Erabilera berri horrek bat etorri beharko du ondasunaren balio horiekin guztiekin.\n2011 berregin ziren labeak Ramón Garitano arkitektoaren eskutik, trebakuntza-gelak, audiobisual gela eta kafetegia gehitzen. Birgaitze lanek AR&PA saria lortu zuten 2012 eta 2013an COAVN sarien birgaitze eta berriztapen accesit irabazi zuten .\n↑ (Gaztelaniaz) «El horno de calcinación de Ortuella estrenará su nueva era en verano» El Correo 2010-12-07 . Noiz kontsultatua: 2019-09-07.\n↑ (Gaztelaniaz) País, El (2012-05-15) «La restauración de los hornos de Ortuella, Premio AR de Patrimonio Cultural» El País ISSN 1134-6582 . Noiz kontsultatua: 2019-09-07.\nOrriaren azken aldaketa: 11 urria 2019, 10:22.


Tau 1 – Urte bateko bizitza\nUrte bat pasa da Unai, Beñat eta Gorkak Talaios Ahalduntzean Oinarritutako Sareak Kooperatiba Elkarte Txikia sortu genuenetik. Aingura altxatu genuen egun horretan efemerideak begiratu genituen: pobreziaren aurkako egun internazionala; AEBetako langile federazioak urte horretako maiatzaren 1etik aurrera lan jardunaldia 8 ordukoa izango zela erabakitzen du, horrek maiatzaren 1eko sarraskia eta ondorengo langileen nazioarteko eguna izango denaren arrazoia; Euskal Herrian Aieteko bake konferentzia izan zen eguna ere bada… Ilargia ere begiratu genuen eta egun horretan Merkurio zeharkatzen omen zuen, auskalo zer esan nahi duen horrek, baina gure oharretan erregistratu genuen.\nAtzera begira gehiegi jarri gabe, urte bakar batean gauza asko egin ditugu, gure lanen zerrenda ikusi besterik ez dago. Aholkularitza teknologikoak, hedabide digitalak, online dendak, aplikazio propioak, beti ere teknologia libreetan oinarrituta. Azken proiektuen artean daude adibidez, Donostia Gaur jendartearekin harreman gertuago bat eramatera ausartzen ari den hedabide publikoa. Edo Fraisoro nekazal eskolarekin ilusio berezia egiten digun ahalduntze teknologikorako prozesu bat, non eredu ezberdin bat bilatuko dugun, teknologiaren laguntzarekin.\nEz da hezkuntzarekin dugun harreman bakarra. Ikastaroak, hitzaldiak, mintegiak… emateaz gain azken asteetan Mondragon Unibertsitateko LEINN graduan ere parte hartzen du Talaiosek. Ekintzailetasunaren sustapena bilatzen duen gradu honetan Gorkak Informatika ikasgaia ematen ari da. Oso pozik gaude, blog honen bidez irakurtzen dituzuen ideia eta praktika asko esparru akademiko horretan ere islatzen hasi direlako.\nBaina, Talaiosek baditu beste batzuekin batera egindako proiektuak ere. Horrelakoak dira casa-aramendia.com eta lupulu.com . Lehena, tradizio handiko gozogile familia honen denda eta bigarrena garagardo ekoizpen artisauerako proiektua, Alez Aleko Joseba Karrikiri lagunarekin batera. Proiektu hauetan, komerzio elektronikoarekin esperimentatzen ari gara eta bietan DIY Do It Yourself, zuk zeuk egiteko bidea irekitzen duten kit edo produktuak saltzen ditugu, ikastaroekin batera.\nHalere, produktu eta zerbitzuen ekoizpenetik haratago Talaios ez dago bakarrik. BakalHau/Blogsoviet komunitateko lagunak beti ditugu gertu, eztabaidatzeko, laguntzeko, elkarlanean aritzeko… Lagun asko eta konbertsazio interesgarriak edukitzeaz gain, elkarrekin komuna den etorkizun bat marrazten hasteko balio izan digu guri. Gurea bezalako enpresa komunitario bat ez da ezer bere komunitaterik gabe. Bertatik jaio zen Talaios eta espero dugu urte askotan komunitate horrek bizirik jarraitzea eta noski handitzea.\nOrain arte, kontatu ez badugu ere urte bakar batean gure barne izaera komunitarioa handitu besterik ez da egin. Garraioa komunitarizatu genuen lehenik, garraio publikoan egiten ziren bidaiak kooperatibaren jardueraren parte izatera pasatuz. Ondoren, komunikazioa ere komunitarizatu genuen, telefono mugikor eta Internet sarbidea (etxekoa ere) gure lan tresnak ezinbestekoak direla erabaki eta esparru pertsonala eta lanaren arteko bereizketarekin bukatu genuen hor ere. Azkena oraingoz, elikagaiak izan dira, astero kooperatibak Basherri kontsumo talde bateko bi otarre jasotzen ditu eta bazkari kooperatiboekin ere esperimentatzen hasi gara.\nKomunitatea indartzen saiatu gara, baina hortik kanpo, proiektu interesgarriei ere gure sostengua adierazi nahi izan diogu. Horregatik, urte honetan Fiare banku etikoaren eta Goiener energia kooperatibaren bazkide egin gara. Gure helburuekin erabat datozen proiektuak izanik keinu txiki honek, garrantzia handia izan du guretzat. Guk egin dugun moduan beste batzuek egiteko balio dezakeelakoan gaude gainera.\nAipatutakoak bezalako ideiak eta beste asko hedatzeko, komunikabideetan indarra jarri nahi izan dugu. Hedabide askok beren ateak ireki dizkigute horretarako, horrela Euskadi Irratia, Info7, HalaBedi, Gaur8, Berria eta noski TTanTTakun hedabideetako kolaboratzaile gara. Inplikazio maila ezberdinekin, baina denetan teknologiaren eta jendartearen arteko etorkizuneko erronkak aztertzen saiatzen gara. Gure ikuspuntutik noski, baina beti bizi garen jendarte honen errealitatetik abiatuz.\nEtorkizunari begira jarrita ikasturte honetan bi proiektu garrantzitsu izango ditugu. Lehenak, beste proiektuek denboran sostengagarritasuna bilatzen saiatuko den bat eta bigarrena, etorkizunera begira jarriko den lan tresna bat. Oraindik ezer gutxi esan badezakegu ere, biak ilusio handiz lantzen ari gara eta espero dugu laster berri onak komunikatu ahal izatea.\nGure proiektu kooperatibotik haratago, garrantzitsua iruditzen zaigu, bizitzea tokatu zaizkigun garai interesgarri hauek beste batzuekin nola eraiki daitezken pentsatzea. Klima berezi bat sortzen ari dela ikusten dugu, klima horretan bide berriak jorratzeko beldurrik gabe gure ekarpena egingo dugu eta egitera goaz OlatuKoop-ekin. Badakigu gainera ez gaudela bakarrik eta horietako batzuk oso gertu sentitzen ditugu Sorgin Etxe, Abisald3sign, La Hormiga, Barking blogs, Gaueko, LauTech, Las Indias, eta beste lagun asko…\nAlbisteetan kooperatiben ereduaren mito bat bezala aurkeztu eta batzuek eraisteko gogoa argi azaltzen duten bitartean, beste eredu kooperatibo batzuk sortzen ari direla frogatzen ari gara. Errealitate gara eta etorkizuna izateko indarra badugu.\nTags: kooperatiba, talaios, tau 1, urtebetetzea\nPrevious post ‘Ezig’-a lurruntzen Next post Hedabideak gertu!\n2013-11-08 Gorka Julio\nRT @TalaiosKoop: Tau 1 – Urte bateko bizitza http://t.co/gyAgHLPVpD\nHarry Quitau liked this on Facebook.


Game Gurutze sua frankotiratzaile errege Online. Play for free\nGame Gurutze sua frankotiratzaile errege\nPlay jokoa Gurutze sua frankotiratzaile errege Online:\nGame Description Gurutze sua frankotiratzaile errege\nFrogatzeko - frankotiratzaileek erregea, aukera izango dute, eta helburuak ezarri behar delako izango da, eta dute tximista abiaduran mugitzen dira. Izaki horiek oso arriskutsuak, tiro dira, beraz, inguru haietako bat ondo zuzenduta buruan jaurtiketa edo zerbait dute horren ordez. . Play jokoa Gurutze sua frankotiratzaile errege konektatuta.\nTekniko jokoa Gurutze sua frankotiratzaile errege ezaugarri\nGame Gurutze sua frankotiratzaile errege gehitu: 29.05.2015\nGame Rating: 3.14 errondan 5 (28 kalkuluen arabera,)\nBezalako jokoa Gurutze sua frankotiratzaile errege Jokoak\nDeskarga jokoa Gurutze sua frankotiratzaile errege\nEmbed Joko Gurutze sua frankotiratzaile errege zure web orrian:\nJokoaren txertatu Gurutze sua frankotiratzaile errege zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Gurutze sua frankotiratzaile errege, eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Gurutze sua frankotiratzaile errege-rekin, baita ere, jokoa jokatu zen:


Liskarra Espainiako Auzitegi Nazionalera - Altsasu - Guaixe.eus\nLiskarra Espainiako Auzitegi Nazionalera\nGuaixe 2016-10-26 10:23\nCoviteko Consuelo Ordoñez larunbatean Altsasun.\nFiskaltzaren iritzia eskatu ondoren, Espainiako Auzitegi Nazionaleko 3. zenbakiko Instrukzio Epaitegiko Carmen Lamela Diaz epaileak Altsasuko liskarreko auzibidea bere esku hartuko du. Dagoeneko Iruñeko 3. zenbakiko Instrukzio Epaitegi egindako diligentziak eskatu dizkio. Foruzaingoak eta Guardia Civilak euren txostenetan gorroto delitua ikusten zuten tokian Espainiako Auzitegi Nazionaleko fiskaltzak terrorismo delitua ikusten du eta, horrela, Covitek egindako salaketarekin bat egiten du. Epailearen ebazpenari helegitea aurkezteko 3 eguneko epea dago.\nEpaileak Guardia Civilari bi eskaera egin dizkio. Batetik, “Nafarroan eta, zehazki, Altsasun euren agenteek sufritzen duten jazarpen kanpainaren inguruko txostena egiteko”. Bestetik, identifikazioak egiteko eskaera: “bertsio ofiziala” gezurtatzeko kolektiboki adierazpenak egin zituztenak eta argazkietan ageri direnena eta Altsasuko gazte asanbladaren Twitter kontuaren, @AltsasukoGA, arduradunena. Epaileak, azkenik, Foruzaingoari ikerketa guztien berri emateko eskatu dio.\nBi guardia civilek eta haien bikotekideek “jasandako eraso basatia” dela adierazi ondoren, epaileak dio “segurtasun indarren kideen kontrako delitu gertakari larriak” direla, “haiek bezala pentsatzen ez duten kolektiboak beldurtzeko asmoz eginak eta bake publikoaren nahasmen handia sortuz”. Epaileak bere egiten ditu fiskaltzaren argudioak eta gogora ekarri du KAS alternatiba eta Aletrnatiba demokratikoa agirietan Guardia Civila Euskal Herritik kanporatua izan behar zela jasotzen zutela. “Ezker abertzalearen jarduera ildoetako bat izan zen”. Bestetik, terrorismo delitu kalifikazioa argudiatzeko epaileak joan den urteko zigor-kodearen erreforman oinarritzen da.


Albisteak | Sutan Taldea\nBilboko SKA musika taldea\nOtxarkoagako Jaiak 17\n6 mayo, 2017 sutantaldea Albisteak, Kontzertuak\nEkainaren 9an, 22:30-etan, Otxarkoagako Ugarte Plazan egongo gara Skakeitan taldearekin Emaiozu ongietorria udari!!\n3 abril, 2017 sutantaldea Albisteak\nBasauriko MAZ jaialdian ikusi nahi bagaituzu ez ezazu aukera hau galdu, bozka ezazu geure alde sarrera honetan dagoen helbidean eta MAZ jaialdirako bi sarrera irabaz ezazu. Eskrrik asko guztiagatik!\n28 noviembre, 2016 18 diciembre, 2016 sutantaldea Albisteak, Argazkiak, Galeria\nDakizuenez, Sutan taldeko partaideok pasaden ostiralean Banden Lehia txapelketaren finalean parte hartu genuen. Gau ederra izan zen, Bilborock aretoa jendez gainezka zegoen eta gure lagun mordoa egon zen bertan gu animatzen. Gainera, finalistak ziren beste taldeen partaideekin hitz egiteko aukera izan genuen eta, egia esan, jende jatorra bildu ginen bertan. Azkenian Zazkel taldeko neska eta mutilek lortu zuten garaipena, bihotzez zoriontzen ditugu eta espero dugu etorkizun oparoa izatea.\nBesterik gabe, eskerrik asko bertara hurreratu zineten guztioi eta etxetik Twitter bitartez lagundu gintuzuoni. Hemen dauzkazue bertan egon ziren lagun batzuek bidali dizkiguten argazki batzuk:\nBanden Lehia Txapelketa\n27 septiembre, 2016 sutantaldea Albisteak\nKaixo Euskal Herriko eta Mundu osoko Neska eta Mutilak,\nUrte honetan Banden Lehia Txapelketan hartuko dugu parte eta betikolez zuen laguntza beharko dugu Sutan Taldearen proiektua aurrera eramateko. Hau lortzeko HEMEN klikatu eta orriak eskeintzen dituen hamar botoak eman iezaguzu mesedez. Eragiketa hau nahi adina gailuetan egin daiteke: ordenagailuan + sakelekoan + tabletean. Eta Guztiek botoak ematen dizkigute!\nEskerrik Asko bihotz bihotzez zuen laguntzagaitik!\nMinientrada 15 junio, 2016 15 junio, 2016 sutantaldea Albisteak, Kontzertuak\nOstiral honetan S DE AHÍ Deustuko tabernan daukagu ekitaldia! Arratsaldeko 20:00 hasten da eta gurekin jotzen duten beste taldeak ikustera gonbidatzen zaituztegu. Nola heldu ez dakizuenentzako hemen daukazue lokalaren kokagunea:\nImagen 15 junio, 2016 15 junio, 2016 sutantaldea Albisteak, Argazkiak\nPasaden igandean “Eguna heldu zaigu” abestiaren bideoklipa grabatzen egon ginen Sutan taldeko partaideok Basurtun. Solasaldi ederra eduki genuen bertako jendearekin eta, grabaketaren arduradunek esan digutenez, itsura paregabea dute grabaturiko eszenek. Gogora ezazue Ekainaren 24 Basurtuko plazan egongo garela faltatzen zaizkigun eszenak grabatzen eta zuen laguntza behar dugula itzelezko bideoklipa lortzeko!\nHemen dituzue igandeko argazki batzuk:\nUdako Kontzertuen Datak\n22 mayo, 2016 sutantaldea Albisteak, Kontzertuak\nAipatu genizuen bezala, hemen dituzue uda honetan, oraingoz, konfirmaturik ditugun kontzertuak:\nEkainak 11: Arana taberna (Portugalete) + CROSSOVER\nEkainak 17: SD AHI taberna (Bilbo) + Talde gehiago\nUztailak 23: Basurtuko jaiak + SKASTI\njarraitu gaitzazu facebooken!\nbaita instagramen ere!\neta ez ahaztu Twitter!


Txikipedia:Burdina - Wikipedia, entziklopedia askea.\nBurdina elementu kimiko bat da (Fe sinbolo kimikoa du), bai eta Lurrean gehien erabiltzen den metala ere. Altzairua egiteko erabiltzen da. Altzairua, berriz, eraikinak, zubiak eta burdinbideak egiteko erabiltzen da, baita mota guztietako ibilgailuak eta beste hainbat produktu egiteko ere.\nBurdina lurrazaleko bigarren metal ugariena da. Lurrazalean dauden metalen artean, aluminioa bakarrik da burdina baino ohikoagoa.\nBurdina bere egoera puruan metal astuna, zilar kolorekoa eta magnetikoa da. Naturan ez da ia inoiz aurkitzen burdina forma puru horretan. Aitzitik, burdinazko mineral moduan aurkitzen da. Burdinazko mineral nagusiak oxigenoari edo oxigenoari eta karbonoari lotutako burdinaz osatuta daude.\nBurdina purua burdinazko mineraletik ateratzen da, galdaketa izena duen prozesu baten bidez. Galdaketan burdinazko minerala oso tenperatura altuan berotzen da. Burdinazko materiala urtu ahala, burdina purua mineraletik bereizten da.\nGaldatutako burdina forma desberdinetako moldeetara isurtzen da. Burdina hozten da, eta horrela, gogortzen. Gaur egun, ordea, burdinaren zati handi bat altzairua egiteko erabiltzen da. Altzairua burdinaren eta karbonoaren arteko nahaste bat da. Burdina hutsa baino sendoagoa da altzairua.\nAntzinaroko jendeak burdina meteoritoetatik lortu zuela pentsatzen da. Iraganeko herriek burdina nola galdatu jakin eta gero, erremintak eta burdinazko armak egiten ikasi zuten. Burdina nola erabili zabaldu zen Europan eta Asian Burdin Aroa izeneko garaian.\nBurdina gure galaxiako elementurik ohikoenetako bat da; meteoritoetan aurkitzen da askotan. Gainera, zientzialariek uste dute Lurraren nukleoa burdinazkoa dela % 80 edo 90ean.\nBurdina gure gorputzean?[aldatu | aldatu iturburu kodea]\nBurdina pertsona baten dietaren zati garrantzitsu bat da. Burdina honako elikagai hauetatik lortu dezakegu: haragi gorria, oilaskoa, atuna, arrautzaren gorringoak, babarrunak, fruitu lehorrak, eta hosto berdeko barazkiak. Gorputzak burdina erabiltzen du odolean dagoen hemoglobina izeneko sustantzia sortzeko. Hemoglobinak gorputzeko zelula guztietara darama oxigenoa. Zelulek oxigenoa erabiltzen dute beren lana egiteko behar duten energia askatzeko.


Carlos Abad izango da Gipuzkoako Zibersegurtasun Industrialaren zentro aurreratuko zuzendaria - Artikulua - ORAIN Gipuzkoa\nCarlos Abad izango da Gipuzkoako Zibersegurtasun Industrialaren zentro aurreratuko zuzendaria\nZIUR Fundazioaren sorrerarekin batera ospatu da lehen patronatua eta zuzendari nagusiaz gain, urteko plangintza eta aurrekontua onartu dira\nGipuzkoako Foru Aldundiak eta Donostia Udalak ZIUR Fundazioaren eraketa gauzatu dute aste honetan, izen bera izango duen Gipuzkoako Zibersegurtasun Industrialeko Zentroaren oinarria. Fundazioaren patronatuaren lehen bilera egin da gaur eta bertan izan dira bi erakundeetako ordezkariak, tartean Ekonomia Sustapeneko foru diputatu den Ainhoa Aizpuru eta Donostiako Alkate den Eneko Goia. Topaketan, ZIUReko zuzendari nagusiaren izendapena ere onartu da. Honela, Carlos Abad ingeniari donostiar eta zibersegurtasunean adituak datozen egunetan hartuko du proiektua gidatzeko ardura.\n“Gipuzkoako Foru Aldundian lanean ari gara etorkizuneko erronkak orainaldira ekartzen, Etorkizuna Eraikiz programaren bitartez, eta zibersegurtasun industriala da horietako bat”, gehitu du diputatuak. “ZIUR-en sorrerarekin nahi duguna da lurraldean azpiegitura bat izatea gure industria ehunaren beharrei erantzungo diena zibersegurtasunaren arloan. Uste dugu beharrezko pausua dela gure ehun industrialaren lehiakortasuna sendotzeko, batez ere fabrikazio aurreratuaren alorrean, eta datozen urteetan arlo honetan emango diren garapenak errazteko. Zibersegurtasuna produkzio-prozesu osoan zehar izan behar da kontuan, eta horretarako garrantzitsua da katebegirik ahulenak identifikatzea, eta segurtasuna hobetzen duten esku-hartzeei ekitea”.\nCarlos Abad, Telekomunikazio ingeniaria da, masterra du Zibersegurtasunean, eta ibilbide garrantzitsua eta formakuntza osagarria ere baditu alor honetan. “Oso pertsona garrantzitsua izango da, ZIUR zentroa koordinatzeko eta zuzentzeko ardura izango duena, gure enpresa guztientzako erreminta izatea eta Gipuzkoak zibersegurtasun arloan duen erreferentzialtasuna indartzea”, azaldu du Ainhoa Aizpuruk. Abadek zuzendaritza postuetan eta proiektu estrategiko berrien garapenean egin du lan, eta beraz esperientzia handia du bi alor hauetan. Azken urteetan, Ikusi enpresan egin du lan. Bertan, segurtasun soluzioen zuzendari izan da, eta baita produktuaren estrategia eta berrikuntza zuzendari ere.\nBost langile izango ditu zentroak, 2018 eta 2019 bitartean osatuko dena, eta eginkizunen artean izango dituzte Zuzendaritza Orokorra, Zuzendaritza Teknikoa, idazkaritza eta bi pertsona lan teknikoen arduran izango dira.\nZIUR Fundazioaren sorreraz gain, eta zibersegurtasunaren testuinguruan jarraituz, Foru Gobernuaren Kontseiluak 400.000 euroko partida bat onartu du Gipuzkoako enpresa industrialetan zibersegurtasuna sustatzeko diru-laguntzak bultzatzeko helburuarekin. Baita ere, Aizpuruk azpimarratu duen bezala, “zibersegurtasun industrialaren sektorea aktibatuko da horrela, segmentu horretan gaitasunak sortuko dira eta guretzako apustu estrategikoa dena kontsolidatzen lagunduko du”.\nKopuru horretatik, 225.000 euro bideratuko dira lurraldeko enpresetan zibersegurtasuna indartzeko proiektuak finantzatzera, 100.000 euro zibersegurtasunean ikerketa eta garapena bultzatzera, eta 75.000€ zibersegurtasuneko sentsibilizazioa eta trebakuntza sustatzeko proiektuak finantzatzera.\nZibersegurtasun industrialaren alorra hazkunde esponentzialeko fase batean dago, bai negozio zifretan, bai intzidentzietan, eta, gainera, tokiko enpresen posizionamendua nabarmena den sektore bat da. “Horregatik, ZIUR Zibersegurtasun Industrialerako zentro aurreratuaren sorrera eta diru-laguntza hauek Gipuzkoako lehiakortasun industrialaren giltzarria dira, eta beraz, jarduketa erabakigarriei ekin beharra dago, sektore industrialak zibersegurtasunaren arloan duen posizionamendua hobetzeko, enpresa txikiena zein handiena”, azaldu du Ainhoa Aizpuruk.\n“Modu honetan, gure industria- eta produkzio-ehuna babesten eta dituzten beharrei erantzuten jarraituko dugu, prebentzioan sakonduz eta izan ditzaketen zibererasoei irtenbidea ematen”. Ainhoa Aizpuruk amaitu du esanez: “Gipuzkoaren etorkizuna eraikitzen jarraituko dugu, zibersegurtasunarena, baita beste apustu eta erronka estrategikoena ere; gizarte osoarekin elkarlanean, lankidetza publiko-pribatuan oinarritutako gobernantza eskema jarraituz”.


Tatxers "Hiruzpalau amets larri" diskoaren kritika (2021) - MondoSonoro\nDiscos / Tatxers\nIñigo Basaguren-Duarte — 26-07-2021\nEmpresa — Egilea editore\nEzer ez da dirudiena. Udazkena ematen duen uda honek are astunago egiten du gure ibilera. Errealitateak erdipurdiko simulazio baten zantzuak ditu. Gauzatu ez den etorkizunaren mamuekin bizi gara eta iragan eternala dirudi orainak. Ezer ez da dirudiena eta -ustezko- oi! taldeek punkrocketik baino, pop melodikotik hurbilago dauden soinuak egiten dituzte. Hau da Iruñeako Tatxers taldearen kasua eta hori da hirukoteak kaleratu berri duen “Hiruzpalau amets larri” EP-an aurkituko duguna.\nKafe huts bat bezain mingotsa eta odolaren zaporea bezain garratza. Hori da lan hau osatzen duten lau abestiak entzun ondoren geratzen den kutsua. Bi alde eta bi ahots, biek ala biek taldekideen kanpoko eta barneko munduaren mapa kartografiatzen dute. Melodietan kitarra garbiekin osatutako pop eta post-punk doinu dotoreak daude. Blitz-en bigarren etapa izan daiteke erreferentzia, baita Euskal Herriko Jotakie edo eta Itoiz-en Espaloian lana ere.\nHitzetan ere ohikoak diren panfleto eta topikoetatik urruntzea erabaki dute. Aukera honek ez dio mezuari kalte egiten, inola ere ez, zorroztasunez deskribatzen baitute garai geldo honen agonia existentziala. Asko bizi izan dutela ematen du. Gazteak diren arren, hainbat borroka galduetatik datozela nabari da, bizitzaren gazi-gozoak, frustrazioak eta beste hainbat gezur aski ezagunak dituztela. Eguneroko gudari aurre egin baino lehen kafe hutsa eta kea gosaltzera behartuta dagoen belaunaldi baten irakaspenak aurkituko ditugu hirukoteak marraztu duen mapan.\nHala ere, Tatxersena ez da nostalgia ariketa bat, ezta ezagutu ez duten iragan baten aldarrikapena ere. Malenkonia eta etsipen guztiaren artean itxaropen mezua sumatu daiteke, baita oraina bizitzeko urgentzia eta pasioa ere. Hitzetan eta melodietan bada hari bat zeini tiraka eginez etorkizuna lausoki ikus daitekeen. Etorkizun horren kolorea soilik denborak emango digu. Tatxers-ekin berdin, lehen pausuak eman dituzte euren burua aldarrikatuz eta askoren arreta deituz. Etorkizuna euren eskutan dagoela aldarrikatu dute hurrengo pausua eman aurretik.\nAlizzz y C. Tangana se enfrentan a la fama en "Ya no vales"\nAlizzz y C. Tangana se enfrentan a la fama en “Ya no vales”\nJosh Homme se enfrenta a una orden de alejamiento de su hija mayor 4.474 vistas\nMaligno 1.397 vistas\nSenjutsu 1.193 vistas


Eddie Van Halen gitarristea hil da - bizkaie.biz\nBizkaie! 2020-10-07 07:50 Musikea\n65 urte zituala hil da eztarriko minbiziak jota.\nEddie Van Halen, Van Halen talde ezagunaren sortzaileetako bat eta 70eko eta 80ko hamarkadetako rockaren ikonoa, bart hil da eztarriko minbiziaren eraginez. Santa Monicako (Kalifornia, AEB) Providence Saint John's Health Center ospitalean hil da.\n1955eko urtarrilaren 26an jaio zan Amsterdamen (Herbehereak) eta Van Halen heavy metal taldearen gitarrista eta sortzaileetako bat izan zan, Alex anaiagaz batera. 1972an hasi ziran talde bat sortzeko aukerea aztertzen eta eskolan joten eta David Lee Roth ezagutu eben, aurrerago taldeko abeslaria izango zana eta Van Halen izeneko lehen diskoa kaleratu eben 1978an.\nVan Halen taldea 1974. urtean sortu zan eta Van Halen anaiak tartean ziran, Eddie Van Halen (gitarristea) eta Alex Van Halen (batería); abeslaria David Lee Roth zan eta bajistea, barriz, Michael Anthony. Taldearen diskografian estudioko 12 disko dagoz baina zuzenean grabautako bat eta bilduma disko bi be ez dira ahaztu behar.\nDJ Lehiaketearen finala urriaren 30ean izango da Bilbon\nAbesbatzen munduak gizarte, kultura eta egitura-aldaketak gogoan hartu behar ditu\n'Urrundik' bideoa, Euskal Diasporearen omenez


130. zk., 2012ko uztailaren 4a, asteazkena\nPDF (383 KB - 13 orri.)\nAGINDUA, 2012ko maiatzaren 18koa, Herrizaingoko sailburuarena, osagaien artean metal preziatuak dituzten objektuak merkaturatzen eta birziklatzen jarduten dutenek Ertzaintzari eman beharreko erregistro- eta informazio-betebeharrak nola gauzatu behar dituzten azaltzeko dena.\nHerritarren segurtasunaren babesari buruzko otsailaren 21eko 1/1992 Lege Organikoaren 12. artikuluak ezartzen duenez, herritarren segurtasunerako nabarmenak diren jarduerak burutzen dituzten pertsona naturalek edo juridikoek dokumentuak eta informazioa erregistratu behar dituzte, indarrean den araudian xedatu bezala. Herritarren segurtasunerako nabarmenak diren jarduera horien artean, bitxien eta metal preziatuen salerosketa dago.\nOtsailaren 21eko 1/1992 Lege Organikoaren 12. artikuluan zerrendatutako establezimenduen titularrei ezartzen zaizkien betebeharrak dira, batetik, erregistro-liburuak izatea, eta, bestetik, aldizka parteak ematea, eta bestelako jakinarazpenak egitea polizia-agintaritzari; izan ere, horien bidez, delitu-jarduerak prebenitu eta esestea lortu nahi da. Betebehar hauek «segurtasun publikoa» atalean kokatzen dira.\nAgindu honek ezartzen duenez, nahitaezko betebeharra da aipatutako erregistro-liburuak izatea eta, baliabide telematikoz, eredu ofizialaren arabera landutako kontrol-agiriak aurkeztu eta bidaltzea. Izan ere, horien bidez, bitxien eta metal preziatuen salerosketari lotutako delitu-egintzak prebenitu eta esestea lortu nahi da.\nAgindu honen bidez arautu egiten da Ertzaintzari eman beharreko erregistro-agirien eta informazioaren betebeharrak nola gauzatu behar dituzten salerosketa- edo kanbio-etxeek, bahitetxeek, bahi- edo mailegu-dendek eta, oro har, urrezko, zilarrezko edo platinozko objektu erabiliak –harribitxidunak edo perla findunak nahiz halakorik gabeak– merkaturatzen dituztenek, bai eta osagaien artean metal preziatuak dituzten objektu erabiliak baliatzen dituzten birziklatze-industriek eta -tailerrek, galdategiek eta fabrikatzaileek ere.\n2. artikulua.– Jarduera hasi eta eteteari buruzko komunikazioak.\nJardunean hasi eta jarduna eteteko egin beharreko komunikazioak –197/1988 Errege Dekretuaren 87. artikuluan ezarritakoak– Ertzaintzari jakinaraziko dizkiote agindu honen aplikazio-eremuan sartzen diren establezimenduek, hargatik eragotzi gabe jarduera horietan aritzeko aipatu errege dekretuan ezarritako baldintzak betetzea.\n3. artikulua.– Datuak bide telematikoa erabiliz Ertzaintzari jakinaraztea.\n1.– Agindu honetan aipatutako establezimenduen titularrek bide telematikoz jakinarazi behar diote Ertzaintzari euren eragiketei buruzko kontratu-orrietan –hurrengo artikuluan zehazten direnetan– bildutako informazioaren berri, betiere eranskin espezifikoetan establezimendu bakoitzarentzat ezarritakoari jarraikiz.\n2.– Informazioa bidaltzeko, administrazioak http://www.ertzaintza.net web-orrian ezartzen dituen baldintza teknikoak eta ezaugarriak bete beharko dira, 1. eranskinarekin bat etorriz.\n4. artikulua.– Kontratu-orriak eta erregistro-liburuak.\n1.– Salerosketa-etxeek eta metal preziatudun objektu erabiliak merkaturatzen dituzten establezimenduek kontratu-orri bat bete beharko dute, eragiketa bakoitzeko, agindu honen 2. eranskineko ereduari jarraituz. Interesdunak eta establezimenduetako arduradunak, biek, izenpetuko dituzte kontratuak, eta establezimenduetako titularrek hartu behar dute ardura kontratuko datuak eta onartzen diren nortasun-agirietakoak –interesdunak erakusten dituenak– bat datozela egiaztatzeko. Eragiketa batean objektu bat baino gehiago baldin badago tartean, banan-banan jasoko dira guzti-guztiak.\n2.– Halaber, salerosketa-etxeek eta metal preziatudun objektu erabiliak merkaturatzen dituzten establezimenduek erregistro-liburu bat izan beharko dute eta, bertan, eskuratzen dituzten objektuak jaso. Urte natural batean betetako kontratu-orriekin osatuko da erregistro-liburua, eta orriak era korrelatiboan ordenatuko dira.\n3.– Erregistro-liburuak bost urtez gordeko dira establezimendu horietan, azkenekoz erabili diren egunetik hasita, eta gai horretan ikuskatze-eskumenak dituzten Ertzaintzako kideen eskura egongo dira.\n4.– Halako objektuak erabiltzen dituzten birziklatze-industriek, galdategiek eta fabrikatzaileek agindu honen 3. eranskinean ageri diren datuak beteko dituzte, eta kontratu-orriak eta erregistro-liburuak betetzeko, aurreko paragrafoetan ezarritakoari jarraituko diote.\n5. artikulua.– Datuak beste bide batzuetatik jakinaraztea.\n1.– Behar bezala arrazoitutako salbuespenezko arrazoiak tarteko, establezimenduek ezin badute bide telematikoen bidez egin 3. artikuluan aipatutako jakinarazpena, idatzi baten bitartez emango diote horren berri Ertzaintzari. Idatzi horretan adierazi beharko dute bide telematikoa ez erabiltzeko zer arrazoi berezi duten. Ertzaintzak erabakiko du halakoetan zer egin.\n2.– Datuak bide telematikoz bidaltzerik ez daukanak kontratu-orrietako informazioa Ertzaintzaren bulegoetan aurkeztu beharko du, establezimendua zein lurralde-eremutan dagoen, hari dagokion polizia-etxean. Horretarako, kontratu-orriaren bi kopia eraman beharko ditu: bata poliziaren bulegoetan geratuko da, eta bestea, behar bezala zigilatua, establezimendura bueltatuko da, obligazioa bete izanaren egiaztagarri.\nKopiekin batera, eragiketa bakoitzean tarteko izan diren objektu guztien argazki bana aurkeztu beharko da, zenbakituta. Argazkien zenbakiek eta kontratu-orrikoek bat etorri behar dute.\n6. artikulua.– Informazioa komunikatzeko epea.\n1.– Salerosketa-etxeek, bahi- edo mailegu-dendek, bahitetxeek eta, oro har, urrezko, zilarrezko edo platinozko objektu erabiliak –harribitxidunak edo perla findunak nahiz halakorik gabeak– merkaturatzen dituztenek astero jakinarazi beharko dute aste bakoitzean egiten dituzten eragiketei buruzko informazioa. Nolanahi ere, hori baino epe laburragoetan ere egin ahal izango dituzte jakinarazpenak, egoki irizten badiote.\n2.– Halako objektuak erabiltzen dituzten birziklatze-industriek, galdategiek eta fabrikatzaileek hilero jakinarazi beharko dute euren eragiketei buruzko informazioa. Nolanahi ere, hori baino epe laburragoetan ere egin ahal izango dituzte jakinarazpenak, egoki irizten badiote.\n3.– Agindu honetan aipatzen diren objektuak desegin edo galdatu ondoren lingote moduan eta antzeko itxuran saldu nahi izanez gero, aurretik horren berri eman beharko da, bide berberak erabiliz, eta gutxienez zazpi egun lehenago, betiere agindu honen 4. eranskinean ezarritako ereduari jarraituz.\n7. artikulua.– Objektuak erabilgarri izatea.\n1.– Salerosketa-etxeek eta metal preziatudun objektu erabiliak merkaturatzen dituzten establezimenduek euren lokalean gorde beharko dituzte erositako edo jasotako objektuak, eta arlo horretan ikuskatze-eskumenak dituzten Ertzaintzako kideen eskura jarri, hamabost eguneko epean, kasuan kasuko eragiketaren jakinarazpena egiten denetik hasita. Hala ere, dagokion polizia-bulegoak piezak erabiltzeko baimena eman dezake, baldin eta haien legezko jatorria egiaztatua eta frogatua badago; horretarako, aurretik eskabide bat aurkeztu beharko du interesdunak, agindu honen 5. eranskineko ereduari jarraituz.\n2.– Nolanahi ere, bahitetxeek mailegu-berme gisa eskuratutako objektuak edonoiz bueltatu ahal izango dizkiete titularrei.\n1.– Agindu honetan aipatzen diren establezimenduen titularrek sei hilabete izango dituzte, indarrean hasten denetik hasita, aginduan aurreikusitakoetara egokitzeko.\n2.– Epe horretan, agindu honetan adierazitako komunikazioak bide telematikoz bidaltzerik ez daukaten establezimenduek zuzenean aurkeztu beharko dute kontratu-orrietako informazioa, Ertzaintzaren bulegoetan, establezimendua zein lurralde-eremutan dagoen, hari dagokion polizia-etxean. Horretarako, kontratu-orriaren bi kopia eraman beharko dituzte: bata poliziaren bulegoetan geratuko da, eta bestea, behar bezala zigilatua, establezimendura bueltatuko da, obligazioa bete izanaren egiaztagarri.\nKopiekin batera, eragiketa bakoitzean tarteko izan diren objektu guztien argazki bana aurkeztu beharko da, zenbakituta. Argazkien zenbakiek bat etorri behar dute erregistro-liburuko idazpenen nahiz kontratu-orrien zenbakiekin.\nDatuak bide telematikoak erabiliz Ertzaintzari jakinaraztea.\nAplikazioan sartzeko eta datuen komunikazio telematikoa egiteko zehaztasun orokorrak eta baldintza teknikoak erabiltzailearen gidaliburuan jasota daude, helbide honetan: www.ertzaintza.net.


Life Giswaste - Parte-hartzaileak\nAZTI itsasoaren eta elikagaien alorreko ikerkuntzan aditua den zentro teknologikoa da, arrantza- eta itsas-sektorearen zein elikagai-sektorearen garapen sozial eta ekonomikoarekin konprometitua. 29 urteko esperientzia du, eta 2.000 proiektutik gora garatu ditu enpresekin eta erakunde publikoekin. Une honetan, 30 europar proiektu lideratzen ari da. Tecnalia korporazioaren zati da, hiru ikerketa-zentrok osatua.\nGeograma da geoinformazioa atzitzen, hornitzen, tratatzen eta kudeatzen espezializatutako enpresa-multzoa. Geograma Geoinformazioak geografia- edo lurralde-osagaia duten edonolako datu digitalak hartzen ditu. Besteak beste, satelite bidezko irudiak, argazki geolokalizatuak, kartografia, datu sozioekonomikoak , igarotako oinezkoei buruzko datuak, hiriko planoak, inbentarioak, trafikoari buruzko informazioa, bezeroei eta merkatuari buruzko datuak eta abar.\nLKS taldea zerbitzu profesionalen sektoreko erreferente nagusietako bat da. 1.050 pertsona inguru ditu plantillan, eta urtean 70 milioi euro fakturatzen ditu, gutxi gorabehera. MONDRAGON taldeko kide da (EAEko enpresa-talde handiena, eta estatuko zazpigarrena). Ihobe LKS taldea kooperatiba batzuek eta askotariko forma juridikoak dituzten dozena bat partaidetzako enpresek osatzen dute. Taldea etengabe hedatu eta hazi da, eta giza eta gizarte-balioetan oinarritutako filosofia du.\nIhobe ingurumenaren kudeaketarako sozietate publikoa da, Eusko Jaurlaritzako Ingurumen Sailari atxikia. Ihoberen xedea da Eusko Jaurlaritzari laguntza ematea, ingurumen-politika betetzeko eta Euskal Autonomia Erkidegoan iraunkortasunaren kultura hedatzeko. Ihoberen jarduera da arlo hauetan zerbitzuak ematea: airea, lurzoruak, hondakinak, ingurune naturala eta enpresak. Horrez gainera, Ingurumen Sailburuordetzari babesa ematen dio...


Ekainaren 7an Kulturen Azoka egingo dute Urretxuko Gernikako Arbolan - Otamotz : Otamotz\nEkainaren 7an Kulturen Azoka egingo dute Urretxuko Gernikako Arbola plazan, Bizikidetza eta Aniztasun Mahaiak antolatuta. Aurtengoa bigarren edizioa izango da. Ekitaldia atzo aurkeztu zuten, Gernikako Arbola plazan bertan. Aurkezpenean Bizikidetza eta Aniztasun Mahaiko Adara Rabah eta Lehksara Beya sahararrek, Sakina Ouafa marokoarrak, Bamba Keinde senegaldarrak eta Lilibet Vaca boliviarrak parte hartu zuten. Azoka 11:00etan hasiko da eta egun osoan egongo da zabalik. Gastronomiak tarte berezia edukiko du. Izan ere, Senegal, Bolivia, Nikaragua, Sahara, Ekuatore Ginea, Maroko eta Pakistango gastronomiaz gozatu ahal izango da, besteak beste. Artisautza lanak ikusteko eta erosteko aukera ere egongo da. Horretaz guztiaz gain, bisitariek euren izenak kaligrafia ezberdinetan idazteko eskatu eta dokumentua etxera eraman ahal izango dute. Gainera, Saharako haima batean tea zerbitzatuko dute eta ilean txirikordak egiteko aukera ere egongo da. Haurrek euren txokoa edukiko dute: arratsaldean aniztasunaren ginkanak parte hartzeko aukera edukiko dute. Dantza eta musika ikuskizunak ere ez dira faltako. 13:00etan Batu musika taldeak bere ikuskizuna eskainiko du. Talde horrek Senegalgo erritmoak jotzen ditu eta euskaraz abesten du. 17:00etan Ekuatore Gineako dantza saioa egongo da eta 18:30etik aurrera Tik Tara taldeak erritmo afrokubatarrak eskainiko ditu. Aipatzekoa da baita ere, euskara etorkinen artean zabaltzeko lan egiten duen Banaiz Bagara taldeak postua jarriko duela. Bizikidetza eta Aniztasun Mahaiak ere bere lanaren berri emango du. Mahaia iaz sortu zuten eta lehen lana Urretxuko kultur aniztasuna ezagutzera ematea izan zen. Horretarako, bideo batzuk grabatu zituzten. Gainera, kriket ikastaroa eta pintxo-potea antolatu dituzte. Kriket ikastaroak arrakasta itzela izan du. Ikastaroa bukatu den arren, haur batzuk astebururo elkartzen dira irakaslearekin kriketean jokatzeko. Pintxo-poteari dagokionez, herrialde ezberdinetako pintxoak jateko aukera eskaini zuen. Hurrengo helburua harrera plan bat egitea eta herriko elkarte ezberdinak inplikatzea da. Gainera, aniztasunaren mapa prestatzen ari dira: urretxuarren %78 Euskal Herrian jaio da eta %22 Euskal Herritik kanpo. Balorazioa Azken horiek herrian integratzea da helburua, eta horretarako, batzuek eta besteek elkar ezagutzea beharrezkoa da. Iñaki Arriaran teknikariak bide onetik doazela dio. «Hilean behin, gutxi gorabehera, hamar bat lagun elkartzen gara. Etorkinak oso ilusionatuta daude. Euren kultura erakusteko eta bertakoekin elkartzeko aukera edukitzea asko eskertzen dute».


Elkar zainduz, denak salbu : Goierriko Hitza\nLandalab proiektuak "zahartzaroaren kultura" eratu nahi du landa eremuetako herri txikietan. Komunitatea prestatu nahi dute erronkei bertatik bertara aurre egiteko\nBakarrik bizitzearen errealitateetako bat da arazoei ere bakarrik egin behar zaiela aurre. Batzuetan, buruhausteak handiegiak izaten dira norberak konpontzeko, eta ez da izaten hain erraza laguntza eskatzea. “Aurretik egindako ikerketetan, jabetu ginen adineko askok ez dutela jakiten norengana jo laguntza eske, eta gizarte zerbitzuetako langileei kosta egiten zaiela arazoren bat duen adineko jendea identifikatzea”, azaldu du Unai Zabala Agintzari kooperatibako kideak. Arazoak dituzten pertsona eta kolektiboen behar sozialak gainditzea du zeregin Agintzarik.\nSarritan distantzia handiegia izaten da laguntzeko dauden gizarte zerbitzuen eta laguntza behar duten adinekoen artean, eta landa eremuetan areagotu egiten da tarte hori. “Sistema formalaren eta ez-formalaren arteko loturak eraiki nahi ditugu guk. Administrazioak eta herritarrek, egunerokoan bere bidea egiten du bakoitzak, eta elkarlan bat sustatzea ezinbestekoa da kostu handirik gabeko zaintza sistematizatu bat eraikitzeko”, gaineratu du Zabalak. Alde biak elkarrengana gerturatzea da Gipuzkoako Foru Aldundiaren xedea, eta, alde horretatik, Landalab dinamika jarri du abian, Etorkizuna eraikiz proiektuaren barruan. “Adinekoen zaintza lanak hobetzea da helburua”. Eta, Zabalaren hitzetan, horretarako bi lan ildo ditu proiektuak: “Alde batetik, teknologia berriak gizarte zerbitzuetara bideratzea, eta, bestetik, lan komunitarioari esku hartze goiztiar bat planteatzeko tresnak ematea”. Agintzari kooperatibako kideak gaineratu duenez, landa eremuan oso errotuta dago auzolana. “Lan komunitarioa zergatik ez dugu bideratzen zaintza lanetara? Arazoa edozein dela ere, lehenago identifikatuko genuke, eta laguntza erraztu”.\nZerainen hasiak dira lehen urratsak egiten: “Adinekoak kafe bero bat hartzeko gelditzen dira astean behin. Oso ekintza sinplea da, baina harremanak estutzen ari dira, elkarren berri izaten dute, tertulian ibiltzen dira… Norbaitek arazoren bat izanez gero, bertan plantea dezake, eta guztion artean konponduko dugu”, azpimarratu du Jon Muñoa Zerainlab elkarteko kideak. “Zerainen argi dugu komunitateak erantzun behar diela komunitatearen erronkei”.\n“Nekazaritza inguruneko herri txikiei erronka berriak\neragin dizkiete eguneroko aldaketek eta gizartea zahartzeak”\nJon Muñoa (Zerainlab elkarteko kidea)\n“Zergatik ez dizkiegu betaurreko sozialak jartzen\nauzo guztiek dituzten baliabide eta aberastasunei?”\nUnai Zabala (Agintzari kooperatibako zuzendaria)\nZahartzaroa da landa eremuko herri txikien erronketako bat; Zerainena, bereziki. Izan ere, Gaindegia Euskal Herriko ekonomia eta gizarte garapenerako behategiaren arabera, Gipuzkoan 2025ean batez besteko adinik altuena izango duten herrien artean hirugarrena izango da Zerain, Belauntza eta Hernialderen atzetik. “Nekazaritza inguruneko herri txikiei erronka berriak eragin dizkiete gure egunerokoan izandako aldaketek eta gizartea zahartzeak”.\nGipuzkoaLab prozesuko bilera bat // Argazkia: Agintzari\nAgintzari kooperatiba ere bat dator sakon hausnartu behar dela zahartzaroaren inguruan. “Bakardadeari dagokionez, arazo asko iritsiko da urte gutxian. Ezin gara geldirik gelditu, esperimentatu eta ikasi egin behar dugu. Zahartzaroaren kultura osatu behar dugu”.\nLandalab esperimentazio garaian egon da orain arte, baina positiboak dira lehen ondorioak. “Hazia landatu dugu, eta orain jarraipena eman behar zaio, erein dadin”, biribildu du Zabalak.\nLandalab nekazaritza eremuetako herri txikietarako pentsatuta dago bereziki, haien berezko ezaugarriengatik zailagoa delako laguntza eskaintzea. “Sakabanatuago bizi gara herri txikietan, ez daukagu hirietako gizarte zerbitzurik, adineko asko bizi da…”, nabarmendu du Muñoak. Amasa, Angiozar (Bergara), Leintz Gatzaga eta Zerainen egin dituzte lehen probak, eta herri gehiagotara zabaltzea da etorkizuneko asmoa.\n“Tokian tokiko planteamenduak landu behar direla jabetu gara. Antz handiak izan arren, bere bidea egiten du herri bakoitzeko bizitza komunitarioak”, esan du Zabalak. Haren esanetan, auzoko pertsonak eurak inplikatzea oso garrantzitsua da zaintza lanak “hobeak, azkarragoak eta merkeagoak” izan daitezen. “Auzo guztiek dituzte indar ukiezinak eta baliabideak. Aberastasun horiei zergatik ez dizkiegu jartzen betaurreko sozialak zaintza partekatu bat emateko?”, galdegin du. Landalab proiektuak aurrera egin ahala zahartzaroari eta bakardadeari taldean aurre egitea da erronka.\nZer da? Alerta sistema bat eratzeko planteamendua Landalab.\nNon lantzen ari dira? Gipuzkoan landa eremuetako herri txikietara bideratutako programa da. Amasan, Angiozarren (Bergara), Leintz Gatzagan eta Zerainen egin dituzte lehen probak, eta herri gehiagotara zabaltzeko asmoa daukate orain.\nNorentzat pentsatuta dago? Arrisku egoeran, bakarrik bizi diren adinekoentzat da egitasmoa.\nZer egiten dute? Bi lan ildo uztartzen ditu proiektuak: batetik, teknologiaren aurrerapenak gizarte zerbitzuetara bideratzea, eta, bestetik, lan komunitarioari esku hartze goiztiarra ahalbidetzeko tresnak ematea.\nNola sortu zen? Gipuzkoako Foru Aldundiaren Etorkizuna eraikiz deialdiaren barruan osatutako proiektua da. 2016ko Arartekoaren Udal gizarte zerbitzuen egoera Euskal Autonomia Erkidegoan txostenean jada aipatzen da landa eremuko helduen zaintza sistematizatzeko proiektu baten beharra.


ERAk kanala abiatu berri du Telegramen - ERA\nMundu teknologikoan eztabaida sutsuak pizten dira sarri WhatsApp eta Telegramen arteko borrokaren inguruan. Bietako zein seguruago, intuitiboagoa, erabilterrazago… Bietako zeinek uzten dizun argazki gehiago partekatzen, jende gehiagorengana iristen…\nHobea bietako zein ote den argitzea zaila dela ikusirik, baina, hona hemen azken orduko notizia: hemendik aurrera bietan egonen da ERA. Bai, gaurtik aurrera, Telegram aplikazioaren bidez ere jaso ahal izango da webgunearen informazioa, ERA.eus [eus] kanalaren bidez hain zuzen ere.\nToki gehienetan abantaila bezala nabarmentzen da 200.000 harpide arte eduki dezakeela Telegrameko kanal batek, WhatsApp taldeek baino askoz gehiago, baina guk, hori baino gehiago, benetan estimatzen duguna da harpidetza bidez funtzionatzen duela, alegia, borondatezkoa dela. Hortaz, inoren telefonoan baimenik gabe muturra sartu beharrean, hala nahi duenak kanalera harpidetzea du ERAren edukiak jasotzeko.\nGure asmoa asteroko artikuluen berri ematea da, baita baliabideen berri ere. Bide batez, alaba-semeak D ereduan dituzten gurasoendako aholkuak tartekatuko ditugu. Hori dena Telegramek eskaintzen digun aukera ez inbaditzailearekin. Antzeko aplikazioetan bezala, jakinarazpenak aktibatu daitezke mezu berrien abisua jasotzeko, eta baita isildu ere, nahi denean.\nNola harpidetu? Aplikazioa deskargatu eta:\nBilatzailean ERA.eus [eus] idatzi.\nKanalarekin bat egin “elkartu”, “unirme” edo “join” sakatuta. (Telegram aplikazioan duzun hizkuntzaren arabera)\nJakinarazpenak aktibatu edo ez, nahiago bezala.\nEta noski, kanalaren berri ematen lagundu nahi baduzue, bikain!


8491062610 - Txokolatezko pastela - Oihane Fernandez Mendia\nprecio mínimo: € 11,50, precio máximo: € 17,16, precio promedio: € 15,31\nOihane Fernandez Mendia:\nTxokolatezko pastela - Pasta blanda\nPaperback, [EAN: 9788491062615], Ibaizabal, Ibaizabal, Book, [PU: Ibaizabal], Ibaizabal, 1000, Subjects, 1, Arts & Photography, 2, Biographies & Memoirs, 3, Business & Money, 3248857011, Calendars, 4, Children's Books, 12290, Christian Books & Bibles, 4366, Comics & Graphic Novels, 5, Computers & Technology, 6, Cookbooks, Food & Wine, 48, Crafts, Hobbies & Home, 8975347011, Education & Teaching, 173507, Engineering & Transportation, 301889, Gay & Lesbian, 10, Health, Fitness & Dieting, 9, History, 86, Humor & Entertainment, 10777, Law, 17, Literature & Fiction, 173514, Medical Books, 18, Mystery, Thriller & Suspense, 20, Parenting & Relationships, 3377866011, Politics & Social Sciences, 21, Reference, 22, Religion & Spirituality, 23, Romance, 75, Science & Math, 25, Science Fiction & Fantasy, 4736, Self-Help, 26, Sports & Outdoors, 28, Teen & Young Adult, 5267710011, Test Preparation, 27, Travel, 283155, Books\nPaperback, [PU: Editorial Ibaizabal], Xiberrentzat astelehenak asteko egunik kutunenak dira, gozoenak. Izan ere, egun horretan jantokian txokolatezko pastela hartzen baitute. Josunek berak prestatzen du, eskolako sukaldari handikoteak. Bat-batean, ordea, Xiberren eskolako lagunak gaixotzen hasten dira. Josune egongo ote da izurrite honen atzean? Kapaz izango ote da Xiber gertaera honen osagai guztiak lortu, lapikoan sartu eta misterioa argituko duen errezeta lortzeko?\nFernández Mendia, Oihane:\nFERNANDEZ, OIHANE/MORENTE, ENRIQUE (IL.):\nTXOKOLATEZKO PASTELA - libro nuevo\n[EAN: 9788491062615], Neubuch, [PU: IBAIZABAL]\nNearbooks, Donostia - San Sebastian, GIP, Spain  [Rating: 4 (von 5)]\nPaperback, [EAN: 9788491062615], Ibaizabal, Ibaizabal, Book, [PU: Ibaizabal], Ibaizabal, 1000, Subjects, 1, Arts & Photography, 2, Biographies & Memoirs, 3, Business & Money, 3248857011, … Más…\nPaperback, [EAN: 9788491062615], Ibaizabal, Ibaizabal, Book, [PU: Ibaizabal], Ibaizabal, 1000, Subjects, 1, Arts & Photography, 2, Biographies & Memoirs, 3, Business & Money, 3248857011, Calendars, 4, Children's Books, 12290, Christian Books & Bibles, 4366, Comics & Graphic Novels, 5, Computers & Technology, 6, Cookbooks, Food & Wine, 48, Crafts, Hobbies & Home, 8975347011, Education & Teaching, 173507, Engineering & Transportation, 301889, Gay & Lesbian, 10, Health, Fitness & Dieting, 9, History, 86, Humor & Entertainment, 10777, Law, 17, Literature & Fiction, 173514, Medical Books, 18, Mystery, Thriller & Suspense, 20, Parenting & Relationships, 3377866011, Politics & Social Sciences, 21, Reference, 22, Religion & Spirituality, 23, Romance, 75, Science & Math, 25, Science Fiction & Fantasy, 4736, Self-Help, 26, Sports & Outdoors, 28, Teen & Young Adult, 5267710011, Test Preparation, 27, Travel, 283155, Books<\nPaperback, [PU: Editorial Ibaizabal], Xiberrentzat astelehenak asteko egunik kutunenak dira, gozoenak. Izan ere, egun horretan jantokian txokolatezko pastela hartzen baitute. Josunek bera… Más…\nPaperback, [PU: Editorial Ibaizabal], Xiberrentzat astelehenak asteko egunik kutunenak dira, gozoenak. Izan ere, egun horretan jantokian txokolatezko pastela hartzen baitute. Josunek berak prestatzen du, eskolako sukaldari handikoteak. Bat-batean, ordea, Xiberren eskolako lagunak gaixotzen hasten dira. Josune egongo ote da izurrite honen atzean? Kapaz izango ote da Xiber gertaera honen osagai guztiak lortu, lapikoan sartu eta misterioa argituko duen errezeta lortzeko?<\n- NEW BOOK. Gastos de envío: EUR 30.00 Nearbooks, Donostia - San Sebastian, GIP, Spain  [Rating: 4 (von 5)]\nOihane Fernandez Mendia\nDetalles del libro - Txokolatezko pastela\nEAN (ISBN-13): 9788491062615\nISBN (ISBN-10): 8491062610\nLibro en la base de datos desde 2018-03-18T21:43:45-06:00 (Mexico City)\nPágina de detalles modificada por última vez el 2018-04-25T15:58:57-05:00 (Mexico City)


Joanes Lizarzaburu igerilari osoa | Izarraitz Igeri Elkartea\n← Igandean, Meditarranean Coast Challenge itsas zeharkaldian izango da Izarraitzeko Rafa Zubeldia\nAsteburuan, alebinentzat entrenamendu bateratua Eibarren →\nAstelehena, 2018 maiatza 14 atalean izarraitzie -k publikatua\nPasa den asteburuan, Izarraitz Igeri Elkarteko benjaminak eskolarteko Gipuzkoako Txapelketa izan zuten, Azpeitiko Udal igerilekuan.\nIgandean, Julen Artetxe (2006), Joanes Lizarzaburu (2007), Jakes Larrañaga (2007), Maialen Aranguren (2007), Miren Iturzaeta (2007), Nahia Esteban (2007), Maddi Manterola (2007), Anne Sagarmendi (2007) eta Nora Zubizarreta, Gipuzkoako Eskolarteko Txapelketa-Igerilari Osoa lehiaketan parte hartu zuten. Bertan, 2006 eta 2007. urteetan jaiotako mutilak eta 2007. urtean jaiotako neskak aritu ziren.\nIgerilari bakoitzak,bakarkako lau probatan lehiatu zen. Goizean, 50 metro tximeleta eta 100 metro bizkar probak izan zituzten, eta arratsaldean, 100 metro bular eta 100 metro libre probak.\nAzpeitiko txapelketan, emaitza oso onak lortu ditu taldeak eta gure igerilariak bide onetik doazela konfirmatu zen. Joanes Lizarzaburu Urangak igerilari osoaren txapela ekarri zuen etxera. Txapel hau irabazi ahal izateko lau estiloak oso ondo menperatzea beharrezkoa da eta ez da batere erraza. Joanesek, 50 tximeleta, 100 bizkar eta 100 libre probetan lehen postua lortu zuen eta 100 bularren aldiz, 6. postua. Joanes Lizarzaburu-ez gain taldekiak ere oso ondo aritu ziren aurreneko postuetan ibili zirelarik bakarkako proba guztietan eta neskak hirugarrenak erreleboetan (4×50 libre eta 4×50 estilo).\nTaldezkako sailkapenetan berriz, neskak 3. postua lortu zuten, mutilak 10. eta sailkapen bateratuan 4. postua.\nAmaitzeko, gure esker ona adierazi nahi diegu erakunde eta kolaboratzaileei: Azpeitiko Udala, Errotaundi okindegia, Txintxu gozotegia, Ongi Etorri jatetxea, Osinazpi jatetxea, Baigera II, Kantoi taberna eta Jim Clark taberna.\n4X50 libre eta 4×50 estilo erreleboetako 3. postuak\nNeskak taldezkako sailkapen orokorrean 3. postua\nPost hau Gipuzkoako Txapelketak, KZL atalean publikatu zen. Gogokoetara gehitzeko lotura iraunkorra.


Zer berri? :: 'Argiaren abiadura' Baobabs Will Destroy Your Planet taldearen diska - leihoa.info\nZer berri? :: ‘Argiaren abiadura’ Baobabs Will Destroy Your Planet taldearen diska\n2018 November 9, Friday 2018 November 10, Saturday adminKultura, Sarrera, Uncategorized\nArgiaren abiaduran poparen planeta ezberdinetatik garraiatzen gaituen disko berria aurkezten du Baobabs Will Destroy Your Planet talde iruindarrak. 60ko hamarkadako pop kanta atseginetatik hasita 90eko hamarkadako brit-popa gogorarazten diguten bederatzi abestiz osaturiko lana da.\nAurreko diskoarekin konparatuz, erritmoek eta ahots melodiek indarra irabazten dute sintetizadoreek zutenaren aldean. Lehen diskoan Abbey Road estudioetara joan ziren buruan zuten indie britaniar soinuaren bila; oraingoan, estudioko lan gehiagorekin lortu dute zuten helburua.\nBaobabs Will Destroy Your Planet talde iruindarra honako lagun hauek osatzen dute: Eneko Reketibate (bateria), Eymard Uberetagoena (Gitarra eta ahotsa) eta Iñaki LLarena eta Amaia Zalbide (sintetizadoreak). Musika ekoizpena, grabaketa, nahasketa eta masterizazioa Iñaki Llarena eta Leyre Aranguren-en lana izan da.\nEgilea Baobabs Will Destroy Your Planet\n1. Ur azpiko tanta (02:35)\n2. Gogoan (02:52)\n3. Posible ahal da (02:52)\n4. Lehentasunak (04:43)\n5. Debekatua (02:34)\n6. Hostoak (02:42)\n7. Hater (02:21)\n8. Zarata (03:53)\n9. Zurea da (02:39)\nZer berri? ‘Inor ez delako profeta bere mendean’, Asier Amezagaren liburua\nUdaltzaingoak bi gizon atxilotu ditu, Artaza kaleko etxebizitza batean lapurretan saiatzeagatik


Gotzon Aurrekoetxea: 'Buruan be zeozer euki behar da ganorazko lanak egiteko' - bizkaie.biz\nGotzon Aurrekoetxea: 'Buruan be zeozer euki behar da ganorazko lanak egiteko'\nKoldo Isusi Zuazo\t2018-07-16 08:05 Barriketan\nVII. Mikrofilm Short Festibal\nGaragarrilaren amaieran, 27an eta 28an, VII. Mikrofilm Short Festival izango da Plentzian; film laburren lehiaketea ez eze, berbaldiak, proiekzinoak, erakusketak zein kontzertuak atondu ditue eta urtetik urtera gero eta jente gehiago hurreratzen da. Gotzon Aurrekoetxeak emon deuskuz azalpen guztiak:\n1.- Nondik nora sortu zan Mikrofilm Short Festival, film laburren jaialdia sortzeko idea?\nGure lagun Alex Arana Etxebarria plentziarra motor istripuan hil jakun 2011. urtean eta zeozelan omenaldia egin gura izan geuntsan. Musikea eta zinemea oso gustoko zituan berak eta alkarregaz film laburrak eta egiten genduzan; orduan, zer hobarik holako jaialdia egitea baino. Aurten zazpigarren urtea izango da eta oso pozik gagoz jentearen erantzunagaz.\n2.- Genero baltza darabilzue. Zergaitik?\nGenero baltzaren estiloa eta tonoa asko gustetan jataz, nire pasinoa da; zinemea eta literaturea buztartuta, estilo klasikoa, telebistan 80 eta 90. hamarkadetan jarten ebena, entretenimendua ardatz hartuta, detektibeak, polizia ustelak, berbarako, Humphrey Bogart eta berbarako txikitatik nire eragin nagusienak izan diranak, Coen anaiak, David Linch, El silencio de los corderos egin eban Jonathan Demme eta bestelako batzuk. Personaia bat hil egin daiteke baina hilteko kapazidadea be badauka, traidorea edo faltsua, suberterik ez daukana, politiko zein polizia ustela... Giro horrek engantxau egiten zaitu eta hortik alde egitea ez da erraza, ganera, ez dot alde egin gura.\n3.- Zer dauka Plentziak holako jaialdi bat egiteko? Zelako garrantzia dauka inguruneak?\nNire ustez Plentzia Bizkaian dogun uririk politena da eta ezin hobea holako genero baltzeko gorabeherak kontetako. Plentziako Alde Zaharra motibazino garrantzitsua izan da niretzako ze hor festibala egitea zeozelan ingurune hori suspertzeko eta ezagutzera emoteko baliogarria izan da. Hondartzea eta portua be ez dira makalak baina alde hau sustatzea be bazan gure helburuetako bat. Eleizearen torrea argiztatuta ikustea, proiekzinoak bertako hormatan ikustea\nlakorik ez dago, esperientzia ederra, benetan.\n4.- Zinema lehiaketea baino gehiago da Mikrofilm, izan be, erakusketak, berbaldiak zein kontzertuak be izaten dira. Zer nabarmenduko zeunke egitarauan?\nProgramazinoa zehazteko momentuan nahikoa argi geunkan ganerako festibalakaz konparauta zeozer desbardina gura genduala, nazinoarteko izakerea emon geuntsan baina tartean euskal zinemagileak be gura genduzan, lehia horretan asko ikasten dalako. Formatuan, ekintza osogarriak be behar zirala ikusi genduan eta horregaitik etorri ziran erakusketak, berbaldiak zein kontzertuak. Talentua erakutsi ez daben figurak be erreskatau gura izan doguz, akomodadorea eta holakoak.\nGanerakoan, efektu berezien zein kameren erakusketak egin izan doguz eta aurten, Ilusioen feria izenburupean, zinemea zelan sortu zan erakutsi gura izan dogu, analogikotik digitalera.\nMusikearen aldetik, Bilbon 1923an egindako film labur bat daukagu, goitik behera musikatu doguna.\nHorrezaz gan, Rafa Rueda, Kimu Txalapartea eta Nerea Alberdi & Alvaro Segovia be gurea izango dira.\nSwing jantzarien topaketea be antolatu dogu zapaturako. Eta ezustekoak be izango dira.\n5.- Zenbat film labur heldu jatzuez eta nondik?\nUrtetik urtera gero eta lan gehiago hartzen doguz eta bildurtxua be emoten dau ze bialketa bat munduko edozein txokotatik egitea erraza da baina sarritan ikusi dogu oinarriak irakurri barik bialtzen dituela. Aurten gustora gagoz ze genero baltzagaz, suspenseagaz, thrillerragaz eta terroreagaz lotutako gauzak heldu jakuz. Danetara, 600 inguru izan dira baina kontuan hartu lehiaketan 18 baino ez dirala izango.\n6.- Gaur egun ia edozeinek egin leike film labur bat, you tuberrak be ugaldu egin dira. Zergaitik dago hain zaletasun handia?\nSare sozialetan be edozein dabil baina egia da produkzinoan gehikuntzea igarten dala azken urteotan. Demokratizau egin dira ikusentzunezkoak, gero eta errazagoa da teknologiara hurreratu eta saiakerak egitea. Gaur erabilten doguzan eskuko telefonoakaz gauza handiak egin daitekez baina kalidadezko produktuak egitea beste gauza bat da. Alde onak eta txarrak dagoz hor, izan be, edozeinek egin leike labur bat baina oso gitxik egingo dabe kalidadezko produktua. Teknikeagaz bakarrik ezin lei gauza handirik egin, buruan be kapazidadea euki behar da ganorazko lanak egiteko.\n7.- Mikrofilm jaialdiak Plentzia eta Uribe Kostako eskaintza kulturala aberasten ete dau...\nBai. Emon izan deutsaguz buelta batzuk horri. Jairik jai ibiltea da aukera bat baina kultura arloan, hutsunea dago. Eragilea edo suspertzailea lehen be esan deutsut zein izan zan baina egia da beste hausnarketa batzuk be erabili doguzala. Publikoa dogu beti gogoan eta badakigu ikusentzunezko kultureak zeresan handia daukala. Zeozer esateko daukanari lagundu egin behar jako.\n8.- Zein izango da epaimahaia?\nIbon Antuñano, Itziar Atienza eta Sara Cozarren zeregina izango da filmeen kalidadea balorau eta saritzea. Ibon Antuñano (Bilbo) Bartzelonara zuzendaritza eta argazki zuzendaritza ikastera joan zan. Bertan zuzendu eban Una Bala izeneko bere lehenengo film laburra eta jarraian nazinoarteko hainbat sari irabazi zituan. Horren ondoren, bideoklipak grabetan hasi zan (Berri Txarrak, Sober, Antonio Carmona...) zinemeagaz tartekatuz. Gaur egun, bai zineman zein publizidadean, argazki zuzendari moduan lan egiten dau.\nItziar Atienza, barriz, euskal aktorea da, egun Madrilen bizi dana. Bere lehenengo urratsak Vaya Semanita umorezko saioan emon zituan eta ordutik antzerki, telebista ta zinemea buztartu ditu. Tanttaka antzerki konpainiagaz hainbat lanetan ibili da, Ipar Haizearen Kontra eta aurrerago 2016an Donostian egindako Uda Gau bateko Ametsean. Telebista zein zineman be ibili da, Bypass eta Igelak euskal filmeetan edota La Punta del Iceberg, Plan de Fuga pelikuletan besteren artean. Telebistarako Presunto Culpable telesaila dauka estrenetako, Antena tres katearen azken fikzinoetako bat.\nAzken buruan, Sara Cózar 1980an Ordizian jaiotako aktorea da. 2001ean ekin eutson ibilbide profesionalari telebistan eta antzerkian. Zortzi urtez jarraian ETBko Goenkale telesailean lanean ibili zan, ondoren Mugaldekoak, D.B.H, Aitaren Etxea, Ero eta Bero, Kontrako Eztarria, Que Vida Más Triste telesaietan. Mi Querido Klikowsky eta Euskolegas-en be agerpenak egin zituan.\n9.- Erakundeen partetik badaukazue laguntzinorik?\nBai, Plentziako Udala da gure babesle ofiziala eta laguntzaileak be ugari doguz, onena webgunean begitutea.\n1. Gotzon Aurrekoetxea | Ikusi handiago | Argazki originala\n9. VII. Mikrofilm Short Festivaleko arduradunak | Ikusi handiago | Argazki originala


Kataluniar batena da aurtengo Durangoko Azokearen kartelaren diseinua - bizkaie.biz\nKataluniar batena da aurtengo Durangoko Azokearen kartelaren diseinua\nBizkaie! 2010-10-05 14:16 Kulturea\nDurangoko Euskal Liburu eta Disko Azokearen 45. edizinoa iragarriko dauen kartela ezagutzera emon dau gaur Gerediagak, azokearen antolatzaileak. Laugarrenez, lehiaketa bidez aukeratu dabe Durangoko Azokearen barri emongo dauen irudia.\nDurangoko Euskal Liburu eta Disko Azokearen 45. edizinoa iragarriko dauen kartela ezagutzera emon dau gaur Gerediaga Alkarteak, azokearen antolatzaileak. Laugarrenez, lehiaketa bidez aukeratu dabe Durangoko Azokearen barri emongo dauen irudia.\nKartel irabazlearen egilea Fede Bosch izan da, kataluniar diseinatzailea. Diseinu grafikoa ikasketak egin eta freelance ibili zan lanean, soldatapeko beste lan bategaz buztartzen eban bitartean. Baina 2003an, TIO PEPE etxearen marka barrirako lehiaketea irabazi eta diseinugintzeari ekitea erabagi eban. Ordutik, Bartzelonako publizidade enpresatan lan egin dau.\nAzpimarratzekoak lehiaketa batzuetan izan dauen partehartzea:\n- 2007an San Fermin jaietako karteletan finalista eta 'Diario Navarra' egunkariko irakurleen gustukoena.\n- Igaz Getxoko marka turistikoa aukeratzeko lehiaketan finalista\n- Igaz Debako Kultur Alkartearen 50. urteurreneko logotipo lehiaketan irabazlea.\nAurtengo kartela aukeratu dauen epaimahaia honako honeek osotu dabe: Pedro Mª Basañez arkitektoa eta Arte Ederren Fakultadeko irakaslea, Ismael Iglesias artista plastikoa, Javier Garcia de la Torre arkitektoa eta Txaro Berriozabalgoitia Gerediaga Alkarteko bazkidea. Idazkari Aitziber Atorrasagasti Gerediaga Alkarteko kudeatzailea izan da.\nDurangoko Euskal Liburu eta Disko Azokearen 45. edizinoaren kartela irabazteagaitik, Fede Bosch-ek 1.300 euroko saria eskuratuko dau.\nFede Bosch kartelaren egileak azpimarratu dauenez, 'Azokearen bi elementuen bateragarritasuna buztartu gura izan ditut, irakurri eta musikea entzun biak batera egin daitekezala erakusteko'.\nDisko-jogailu zahar baten irudia erabilita, tradizino handiko ekimena adierazoteko aukerea izan dauela be nabarmendu dau eta 'libura disko bat balitz legez ipinita, poesia bisual txikia' lortu gura izan dauela be bai.\nAurten, 49 lan aurkeztu dira lehiaketara, horreetatik hamar Durangaldetik bertatik heldu dira eta, beste hamar, Euskal Herritik kanpo.\nKontuak kontu, 45. Durangoko Euskal Liburu eta Disko Azokea, abenduaren 4tik 8ra egingo da aurten.\nErantzunak: 1 (Ines Gandarias)\nInes Gandarias 2010-10-05 16:07 Erantzuna | #1\nEta Gerediagakoak ez dira konturatu 2010eko ipini beharrean 2010ko jartzen dauala? Ez al da berandu izango zuzentzeko!


Ciudadanía digital. B&G=COEDUCATION (BOYS AND GIRLS=COEDUCATION) | Etwinning |\nHerritartasun digitala: B&G=COEDUCATION (BOYS AND GIRLS=COEDUCATION)\n2016 azaroa 22, asteartea 2017 iraila 18, astelehena\nLucas Rey-Matias Landaburu.\nJoserra Jiménez ikastetxeko irakasle guztien inplikazioarekin.\nItalia, Grezia, Espainia eta Polonia.\nHerritartasuna, Atzerriko hizkuntza ingelesa, Historia.\nKalitate Zigilua proiektuko kide izan ziren lurralde guztientzat.\nEuskadiko Magisteritza eskolako ikasleek egun bat eman zuten ikastetxe espainolean proiektuari buruzko informazioa biltzeko gero eTwinning eta Hezkidetzaren proiektuari buruzko amaierako lana egin ahal izateko.\nEskola italiarrak Tabletaren egun nazionala erabili zuen (Italian) proiektua Skypen bidez beste ikastetxe italiar batzuei ezagutera emateko.\nB&G=COEDUCATION (BOYS AND GIRLS=COEDUCATION) pertsonak gure gizartean nagusitu behar diren balio eta printzipioen inguruan kontzientziatzeko pentsatu, diseinatu eta gauzatutako proiektua da.\nHorretarako garatu diren jarduerek alde batetik ikasleen inguru pertsonal eta familiarra hartzen dute (eskola, familia, komunikabideak…) eta bestetik, ikasleen inguruko organismo guztiak inplikatzen dituzte (toki erakundean, komertzialak, GKEak, etab.).\nProiektua Espainia, Italia, Grezia eta Poloniako ikastetxeen artean gauzatu da eta twinspacean 6. mailako ikasleek bakarrik parte hartu duten arren, azpimarratu beharra dago garatu diren jarduerek ikasetxeko irakasle guztiak eta familiak inplikatu dituztela.\nProiektua ikasturte osoan zehar garatu da baina bere eragina denboran luzatuko dela uste dugu.\n“Herritartasuna” proiektua gehien garatu den alorra izan da, baina ez ditugu Historia, ingelesa eta Teknologia (IKTen erabilera) bezalako alorrak alde batera utzi.\nProiektuaren xede nagusia ikastetxeetan Hezkidetzaren eredu edukatiboa praktikan jartzea izan da. Metodo hori sexuen arteko berdintasunean eta diskriminazio ezan oinarritzen da. Hezkidetzak sexuaren araberako nagusitasun harremanak ez ezartzea esan nahi du, hau da errealitate ezberdinak baldintza berdinetan ematea. Proiektu honen bidez ikasleak zein irakasleak eta gainerako erkidego edukatiboa (familiak, ingurua…) gizonek eta emakumeek historian zehar bete duten funtzioaz jabetzea lortu nahi izan dugu.\nNondik sortu zen proiektu hau gauzatzeko ideia?\nLucas Rey ikastetxea “Hezkidetza-Coeducación” izena duen hiru urteko iraupena izan duen proiektu edukatibo baten parte izan da.\nIkastetxea gauzatzen ari zen jarduera eta proposamenak hedatzeko eTwinning erabiltzea ideia ona zela pentsatu genuen. Era horretan, Europako ikastetxe gehiago inplikatzea lortu genuen eta ikasleek Europako lurralde ezberdinetan gai honi buruz sortzen zena era kritikoan aztertu eta alderatzeko aukera zuten.\nItaliar irakaslearen papera nabarmentzekoa da, izan ere, proiektua garatu ahal izateko hainbat oztopo gainditu behar izan zituen bere ikastetxea erlijiosoa delako eta ikastetxean hasiera batean zenbait jarduera ez zirelako ongi hartu.\nGure gizartea arautzen duten oinarrizko balio eta printzipioak (askatasuna, berdintasuna…) hedatzeko proposatutako/egindako jarduerak\nEuropako ikastetxe ezberdinetan proposatutako eta garatutako jarduerek berdintasunaren eta diskriminazio ezaren balioak hedatzeko xedea izan dute.\nHona hemen horietako jarduera batzuk:\nInkesta familiarra: ikasleek inkesta bat egin zieten haien familiei guraso bakoitzak etxean zuen papera ezagutzeko. Ondoren, emaitzak aztertu egin ziren eta lurraldeen artean alderatu egin ziren\nHizkuntza sexista: ikastetxe bakoitzeko ikasleek haien ikastetxean barrena ibili ziren hizkuntza sexistadun kartelen eta zantzuen bila (irakasleen gela, ikasleen gela…). Sexuarengatik diskriminatzailea izan zitekeen oro, ikasleek beraiek egindkao kartelekin ordezkatu zen. Ondoren, gainerako lurraldeekin haietako bakoitzaren ama hizkuntza sexista zen ala ez aztertu eta alderatu zuten.\nMartxoaren 8ko ospakizuna: Martxoaren 8a baino aste batzuk lehenago, ikasleek emakumeek gizartean duten paperari buruzko kartelak egin zituzten. Martxoaren 8an eta Hangoutaren bidez, Europako ikastetxe ezberdinetako neska-mutilek egindako lanak azaldu zizkieten gainerako ikaskideei.\nEguberrietako jostailuak: Eguberriak iristear zirenean, ikastetxe ezberdinetako ikasleek jostailu katalogo ezberdinak aztertu zituzten publizitateak gai horri buruz erabilera sexista egiten duen ala ez jakiteko.\nEskolako eremuaren erabilera: Jarduera honetan, parte hartu zuten ikastetxeek sexu maskulinoari edo femeninoari dagokionez espazioa nola erabiltzen den lantzeko askatasuna izan zuten.\nEspainiako ikastetxeak errekreo garaian eskolako jolastokia nola erabiltzen den aztertu zuen, ikastetxe grekoek eta italiarrek neskek eta mutilek hartzen duten lekuaren arabera gela nola erabiltzen den aztertu zuten.\nTradiziozko ipuinak: Ikasleek tradiziozko hainbat ipuin aztertu zituzten txantiloi baten bidez. Bertan, emakumeek eta gizonek narrazio horietan nolako funtzioa duten idatzi zuten. Ondoren, ipuin horiek berridatzi zituzten proiektu osoan zehar ikasitakoa praktikan jarriz.\nBatez ere interneten eta sare sozialen testuinguruetan pentsamendu kritikoa, hausnarketa eta zentzua sustatzeko proposatu/egin diren jarduerak.\nMass Media: Rol sexuala.\nProiektuan proposatutako jardueretako bat eta ziur asko arrakasta handiena izan zutenetako bat interneten bidez urteetan zehar egindako publizitate adibideak bilatzea eta publizitateak estereotipo sexualak erabiltzeko duen modua aldatu egin den ala ez hausnartzea izan zen.\nHalaber, ikasleek eTwinning plataformako forum tresna erabili dute eta hura erabiltzerakoan errespetatu behar dituzten kortesia arauak azpimarratu zaizkie (erabiltzen duten hizkuntza, manerak, etab.).\nHorrez gain, Ertzaintzaren departamentutik adituak interneten erabilerari buruzko hitzaldi bat ematera etor daitezen eskatu dugu (hitzaldia ikasturte honetako bigarren hiruhilekorako programatuta dago).\nNola lagundu du eTwinning proiektu honek Pariseko Aitorpenaren xedeak lortzen?\nProiektua ikasleengan, irakasleengan eta oro har erkidego edukatiboan Hezkidetzari buruzko pentsamendu analitiko eta kritikoa sortzen saiatu da. Horretarako neskek zein mutilek haien inguruekiko hurbilak diren hainbat egoera eta errealitate bizi dituzte haien eskubideak eta betebeharrak ezagutzeko.\nNola sustatzen du herritartasun aktiboa eTwinning proiektu honek eta nola laguntzen du eskolako testuinguruan eta hortik kanpo arrazakeria, intolerantzia, diskriminazioa saihesten eta hari aurre egiten?\nProiektu honetan egin diren jarduera guztiak Hezkidetzaren balioak hedatzeko diseinatu eta gauzatu dira sexuagatiko diskriminazioa saihesteko eta ikasleengan eta haien familietan egoera diskriminatorioen aurrean pentsamendu kritikoa sortzeko xedearekin.\nProiektuari esker ikasleek zein familiek emakume askok jasaten duten indarkeria fisikoari eta batez ere psikologikoari buruzko hitzaldietara joateko aukera izan dute. Hitzaldi horiek “Mundu bat” elkarteak eman ditu.\nIkastetxeak hainbat unitate didaktiko garatu ditu ikasleengan jarrera diskriminatorioek saihesteko eta haiek salatzeko kontzientzia sortzeko.\nNolako eragina izan du proiektuak klaustroan? Ikasleen irakaskuntza-ikaskuntza prozesuan jarrera aktiboago bat/ inplikazio handiago bat hartu al du iritzi eta sinesmen ezberdintasunak, aniztasuna eta genero berdintasuna irakasteko, estremismoak eta berdintasun eza saihesteko, etab.?\nProiektua hasi zenetik, parte hartu dugun irakasle guztiek argi izan dugu klaustroa eta erkidego edukatiboa proiektuaren garapenean inplikatu beharra zirela.\nEspainiako ikastetxean proiektuaren emaitza gisa erabaki da astean bi egunetan ikasleek ezingo dituztela sexu batek bakarrik erabiltzen duen jolasteko materiala erabili (baloiak, gomak…). Era horretan, ikusi dugu egun horietan neska-mutilek denbora gehiago ematen dutela elkarrekin eta hobe erlazionatzen direla.\nBestalde, parte hartu duten ikastetxe guztiek haien klaustroetan familiei oharrak bidaltzerakoan erabiltzen den hizkuntzarekin “kontuz ibiltzea” erabaki zuten.\nGaiarekin zerikusia duten proiektuari buruzko bestelako iruzkin nabarmenak (toki erakundeekin, immigranteen eta errefuxiatuen elkarteekin izandako sinergiak, etab.).\nProiektuari esker ikastetxeak inguruko erakunde eta elkarteek garatutako hainbat jardueratan parte hartu du:\nGlog Fundazioa: ikastetxetik eskolara erabiltzen ez zuten eta Glog Fundazioa GKEari eman ziezaieketen arropa eta zapatak ekartzeko eskatu diegu ikasleen gurasoei.\nHorrez gain, Ertzantzaren Internet departamentuak sareko seguritateari eta CiberBullyingari buruz eman behar duen hitzaldia pendiente dugu.\nIkasleek eta familiek ikastetxeko liburutegian antolatu genuen generoko indarkeriari buruzko solasaldi batera joateko aukera izan zuten. Hitzaldi-solasaldi hori “Mundu bat” elkarteak eman zuen.\nProiektuan Hezkidetzaren gaiarekin lotura duten esaldi eta sententzia ugari erabili ditugu. Haietako batek proiektuaren mamia eta zergatia laburtzen du:\nIrakasle garen aldetik, balioetan hezteko familiek eta irakasleek elkarrekin lan egin behar dugula kontziente gara. Kontua ez da konbentzitzea, diskriminatorioak eta gure gizarteko balioen aurkakoak direla uste dugun egoeren aurrean pentsaraztea eta hausnartzea baizik. Nire uste apalean, proiektuarekin denborarekin ernatuko den hazi bat landatu dugu.\n2016 azaroa 22, asteartea 2017 iraila 18, astelehena Tagged: buenas prácticas, Ciudadanía Activa, coeducación, proyectos destacados\n← PDW para embajadores eTwinning en Rodas (Grecia)\nMaker mugimendua eTwinningen →\n03 ira, 2021\n07 uzt, 2021\n22 eka, 2021\n16 api, 2021\neTwinning: acercando aulas en Ceuta


Suitzako Alpeak, ametsetako parajeak | Bidaiak | GAIAK\n2021 URT. 22\nAndoni Urbistondo (Argazkiak: Joseba Oiarzabal)\nSuitzako Alpeak, ametsetako parajeak\nSuitza ametsezko mundu bateko herrialdea da, paradisua. Alpeek mendebalde-ekialde zeharkatzen dute lurralde hori hegoalde osoan, eta erpin, tontor, bailara, belaze, ibai, laku eta herriek maitemindu egingo zaituzte.\nAlpeek Europako dozena erdi herrialde hartzen dituzte. 1.200 kilometro da luze mendilerroa, eta 400 bat zabaleran. Suitza eta Austria dira Alpeetako berezko herriak; batez ere, Suitza. Zirkulua ixten badugu, plaza ezagunenetako batzuk, hauek: Zermatt, Interlaken, Saint-Moritz... Interlaken-Brienz-Grindelwald hirukian, udako proposamen hau du ardatz erreportaje honek. Egonaldia Brienzeko kanpineko bungalow batean, mendi irteerak abiatzeko gune Grindelwald, Eiger menditzarraren magalean, eta bisita turistiko lasaiagoak Interlaken, Alpeetako Monako, eta Bernara, Suitzako hiriburura. Astebete, Suitzan, Alpeek ezer txarrik ez dutela jabetzeko. Dena baita ederra, garbia, harrigarria.\nSuitza paradisua da. Suitza perfekzioa da, ezinezkoak diruditen paisaiak nonahi. Norberari bere argazki, koadro gustukoena marrazteko eskatu, eta, akaso, ez luke lortuko Suitzako Alpeek daukaten distira berdintzea. Denok harritu ginen Heidiren marrazki bizidunetan azaltzen ziren mendi puskekin, herrien dotoreziarekin. Bada, Heidi fikzioa dela dakigun heinean da benetakoa Suitzako Alpeen eremua. Parekorik gabea.\nBerna hiriburutik 50 kilometrora dago Interlaken, Suitzako hiririk turistikoenetakoa. Han batzen dira Europako tren garaienera, Jungfraujoch-era, igo nahi duten milaka bisitari (3.400 metro). Bernako Alpeen mendigunea hasten da han, eta bertan Eiger (3.970 m), Jungfrau (4.158 m), Finsteraarhorn (4.274 m) eta beste mendi ugari tentetzen dira, piramide, hormatzar edota erlaitz ikusgarri itxura hartuz. Eta horien azpian herri dotore askoak, belaze berdeak margotuz.\nHalakoxea da Brienz, Brienzersee aintziraren ekialdeko ertzean dagoen 3.000 biztanleko herrixka, edota Grindelwald ezaguna, askoz turistikoagoa, eta Suitzako eski estazio handienetakoa. Grindelwald Eiger handiaren magalean barreiatzen da, eta horrek, berez, sona handia emango lioke edozein herriri. Alpinisten desio bazterrezina izan baita hamarkadetan, munduko ipar horma ezagunenetakoa. Mendiaren izenak ere laguntzen du, mitifikazio horretan. Eiger «mamua» da alemanez.\nSuitzan atentzioa ematen duen beste detaile bat. Kale eta zoko guztiak urrearen pare daude. Inon inoiz ez da zikinkeriarik ikusten. Bertakoen hezkuntzak, noski, laguntzen du egoera horretan. Baina traba bakarra dauka Suitzak: bizitza maila. Garestia baita, Euskal Herrian daukagunarekin alderatuta. Astebete eroso antzean ibiltzeko 1.000 edo 1.500 euro behar dira diru zorroan. Bi datu. Litro erdiko garagardo batek, Suitzako 8 franko balio zuen 2015ean. 6 bat euro. Are argigarriagoak, garraio publikoaren tarifak. Interlakenetik Brienzera 20 minutu daude trenean. Txartelak 15 euro balio zuen!!! Argitzea komeni, badela garraio publikoak erabiltzeko halako txartel berezi bat. Diru kopuru polita ordaintzen da, 200 euro inguru, baina nahi beste erabil ditzakezu garraio publiko guztiak.\nBrienzen bada kanpin dotore bat, lehen mailakoa. Aaegg izena du. Bungalow piloa eskaintzen du, Brienzeersee lakuaren ondo-ondoan. Txoko ederra. 1.000 bat euro, zortzi egun, lau lagunentzako bungalow koskorra. Zerbitzuak, primerakoak. Nahi izanez gero, bertan etzanda eman ditzakezu opor guztiak. Baina euskaldunak bereziak gara, mugitu egin behar; zer esanik ez, halako mendi ingurunean egonda. Euskal Herritik Brienzera 1.150 kilometro daude, eta auto bidaiako nekeak B plana aktibatzea dakar. Mendira joan, bai, baina trenean. Suitza mendi puntetaraino eramaten duten kremailera-trenen erreinua delako.\nBrienzern Rothorn delakoa lurrun-lokomotorra erabiltzen duen Suitzako bakarra da, eta 128 urteko historia aberatsa du. Brienzen bertan abiatzen da, geltoki ondoan, eta Rothorn mendiaren magalean bukatu, 2.244 metrora. Ordu erdi pasatxo behar da goraino iristeko, baina bidea ikaragarri ederra da, Brienz eta bere aintzira ia beti begi bistan.\nGailurrean ordu erdi inguruko osteratxo erosoa egin daiteke, baina aisiaaukera guztien artean, bat nagusi: terraza batean eseri, garagardo on batekin, eta Finsteraarhorn piramide dotoreari begira geratu (4.274 m), denborak garrantzirik izanen ez balu bezala. Ausartentzat, herritik bertatik ere oinez igo daiteke, eta tren txartelaren 70 euroak aurreztu.\nInterlaken bailarako herri jendetsuena nekagarri samarra da. Txinatar dirudunen Alpeetako geltoki bilakatu da, eta bitxikeria garestien herri. ‘Suitzako Monako’, gida liburuek diotenez. Otordu soilak garestiak dira (20-25 euro), eta aukera merkeena Harder Kulm behatokira igotzea da. Oinez ordubete, 1.300 metroraino; funikularrean 10 minutu.\nBehatokian, nola ez, jatetxe dotoreak... eta norberak eramandako janaria dastatzeko debekua. Baina behatokian... Jungfrauko mendi multzo guztia, Interlakeneko bailara... Ederra! Kanpinera bueltan, Iseltwald herrixkan geratzea komeni, Brienz baino kilometro batzuk lehenago. Laku ertzean dauden ehunka herri ikusgarrietako bat, zoragarria benetan.\nZer esan Grindelwald-i buruz, Heidiren etxea. 1.000 metrora dagoen bailara dotorea. Trenbideak eta mendi bideak han eta hemen, eta inguru guztian sekulako mendi puskak, batzuk bailara baino 3.000 metro gorago. Turista askorentzat geltoki hutsa da Grindelwald, Jungfraujoch-era bidean trenez aldatu behar baita bertan (3.400 metrora igotzen den trena, Europako garaiena). Oso txango erakargarria da, baina txartelaren salneurriak beldurra ematen du: 200 euro. 1992an askoz merkeagoa zen, garaiko bost mila pezeta!\nKleine Scheidegg eta Faulhorn, zoragarriak\nGrindelwald-en, udan, dozenaka txango polit egin daitezke. Bi proposamen. Kleine Scheidegg tren geltokira, lehena, eta Faulhorn mendira, bigarrena. Bigarren hau gogorragoa. Klein Scheideegera doan mendi bidea kremailera-trenbidearen ondotik doa, 2.100 metrora dagoen geltokiraino. Brandegg eta Alpiglen herrixka pintoreskoetatik pasatzen da bidea, eta denetan, tabernatxoa, giza tentazioa beti gertu.\nBenetako tentazioa, ordea, 2.000 metrora iristen denean dator. Bideak Eiger Trail (Eiger mendi bidea) ezagunarekin egiten du bat, eta bi mila metroko hormatzarraren azpian pasatzen da ibiltaria. Horrek halako tentsioa sortzen du. Baina azkar pasatzen da. Ordu erdi geroago, geltokiko terrazan, garagardo fresko bat ondoan duzula, eta Eiger menditzarra aurrez aurre, beldurrak aise ahazten dira.\nBigarren txangoa, Faulhorn mendira. Hau ere oinez, Grindelwaldetik 1.700 metroko desnibela dago, serioa, Faulhorn gailurrak 2.681 metro baititu. Txangoa belaze eta zuhaizti ikusgarrietan barrena egiten da, Eiger beti zaindari. Bost orduko bide nekosoaren ostean, ttak, Faulhorn: belar mendia, eta hotel bat gailurrean.\nMunduaren jabe sentitzen da norbera, freskagarri eta otordu goxo batekin gozatuz. Eiger eta beste hamaika mendi daude, hegora, eta iparrera, Brienz herria eta Brienzersee aintzira, 2.100 metro beherago. Bederatzi orduko irteera nekagarria samurtzeko Aaregg kanpin ondoko lakuan bainu lasaigarria hartzea baino gauza hoberik ez dago. Ura, hori bai, fresko dago.\nBi txangoen artean, komeni da turismo pixka bat egitea, giharrak lasaitzeko. Bi aukera on daude Brienzetik. Luzerna, edo Berna hiriburua. Biak antzeko distantziara daude, 60 kilometro ingurura. Gure hautua, Berna, Suitzako hiriburua delako. Bernak 100.000 biztanle pasatxo du, eta Aar ibaiak inguratzen du hiriko alde zaharra, meandro ikusgarria marraztuz.\nXarmanta da alde zaharra, Suitzako erloju eta eliz dorre anitzez hornitua. Katedrala bisitatu eta dorrera igotzea komeni, etengabe kiribiltzen diren ehunka eskaileretan barrena. Berner Munster da bere izena, eta Suitzako dorre handiena da, 100,6 metrorekin. Goitik hiriburuaren bista zoragarria dago.\nEgun osoko bisita aprobetxatzeko, Aar ibai ondotik osteratxoa egin daiteke, Bernako hiritar asko han elkartzen baitira eguneroko martxatik ihes egiteko, batez ere udan. •


Azpeitian prest dute inauteri jaietarako egitaraua - Urola Kostako Hitza : Urola Kostako Hitza\nAzpeitian prest dute inauteri jaietarako egitaraua\nGero eta gutxiago falta da karnabaletarako, eta dagoeneko prest dago festa horietarako egitaraua Azpeitian. Datorren asteburuan murgilduko da herria ofizialki karnabaletan, baina asteburu honetan ere izango da zertaz gozatua herrian. Hain justu, Ekain Ibargurenen Alejop ikuskizuna, kaldereoak nahiz Ilegales taldearen kontzertua izango dira bihar; gainera, Udal Musika Bandaren karnabaletako kontzertua eta Bidean taldearen emanaldia ere izango dira igandean.\n-Sokamuturra, plazan. Ganadutegia: Bergara.\n-XLI. Imanol Elias sokamuturreko argazki lehiaketa, Azpeitiko Argazki Elkarteak antolatuta.\n-Eleganteen pasiera, Itsasi dantza taldeko artzai-inudeak, danbor taldea, sansebastianetako karroza, Eltziegoko gaiteroak, Juan Antxieta musika eskolako txistulariak eta Incansables txaranga.


Zer da su eskola?\nZer da Sueskola?\nSUESKOLA Fundazioa suteak itzaltzeko prestakuntza-zentro bat da, benetako suarekin, aintzindaria eta azken belaunaldikoa Euskadin eta Estatuko gainerako erkidegoetan duen teknologia berritzailearengatik.\nSUESKOLAren xede nagusia da eskaintzen den prestakuntzaren bitartez suteak saihestea.\nOndo gaitutako profesionalek osatzen dute gure pedagogo taldea. Ez dugu ahaztu behar, garaiz erantzuteko beharrezkoa dela arriskuen eta suteen prebentzioan oinarritutako prestakuntza on bat jasotzea.\nHorregatik, profesional, enpresa nahiz partikularrentzat beharrezkoa da horrelako zentro bat edukitzea erreferentzia modura, bertan prestakuntza eta jakintza espezializatua jaso ahal izateko. Prestakuntza hori burutzeko, hainbat ikastaro eskaintzen dira SUESKOLAko instalazioetan.\nSUESKOLA sortu zenean aurreikusi ziren helburuen artean, bat ikerketak egitea zen, bai segurtasun gaietan bai suteen aurkako borrokan.\nEskolako instalazioei esker, profesionalek fenomenoa iker dezakete, izan ere, sua simulazio bidez sortzeko eta sua itzaltzeko sistema berritzaileak baitaude zentroan. Horri esker, profesionalek hainbat eremu iker ditzakete, esate baterako, sua itzaltzeko moduak, material berrien sorrera, etab.


Patricia Villarino (BNI Armagin-eko presidentea): “Bi milioi euro fakturatu ditugu azken urtean” - etakitto.eus\nPatricia Villarino (BNI Armagin-eko presidentea): “Bi milioi euro fakturatu ditugu azken urtean”\n0 Berriak, Ekonomia, Elkarrizketak\nUrriaren amaieran bete zuen urtea Eibarren martxan ipini zen Business Network International Armagin ekimenak. Hori ospatzeko asmoz, ekitaldi berezia egingo dute datorren asteko eguenean, hilaren 18an, Coliseoan, goizeko 07:00etan hasita. Estatu Batuetan sortutako marketing eta erreferentziarako programa da BNI eta, enplegua eta aberastasuna sortzeko helburuarekin egiten du lan, “beti ere eskuzabalak diren kideak bilduz taldean”. Ideiak, kontaktuak, harreman sareak eta negoziorako erreferentziak partekatzeko aukera eskaintzen zaizkie euretako bakoitzari eta, elkarlan horri esker, taldeko kide guztiek etekinak handitzea lortu dezakete. Patricia Villarino da gaur egungo presidentea eta aukera aprobetxatu dugu berarekin izateko.\n– Zelako ekitaldia prestatu duzue datorren eguenerako? Zein asmo duzue?\nBada urtebete baino gehiago BNI Armagin-eko aurkezpen-ekitaldia burutu genuela Astelena frontoian eta tartean egin duguna kaleratzeko aprobetxatuko dugu eguna, beti ere ospakizun kutsua emanez. 07:00etan kafetxoaren tartea zabalduko dugu, 07:30etik 09:00ak arte gure bilera egingo dugu eta, horren amaieran, beste Networking bat egingo dugu. Ekitaldian gure egitasmoak dituen abantailak azpimarratuko ditugu, argi dagoelako merezi duela. Izango da sorpresarako tartea ere… Zeozer dinamikoa izan behar da.\n– Noiztik zaude presidente karguan? Eta noiz arte? Zelako funtzioak dituzu taldean?\nIrailetik naiz presidente, BNI Armagin-eko hirugarrena. Hasieran sei hilabeterako kargua bada ere, aukera dago beste sei hilabetera luzatzeko. Astero egiten dugun egueneko bi- lera eramaten dut eta, ardura gehiago badut ere, arazo berezietarako lidergo-taldea dugu horrelakoei soluzioa emateko.\n– Bilerak egiteko eguna, ordua eta funtzionamendua ez duzue aldatu, ezta?\nHasierako bera da. Eguenero 06:45etik aurrera biltzen gara El Corte Inglesean, horretarako laga diguten instalazioan. Kide guztiek derrigorrezkoa dute astero joatea, talde-dinamika sortzeko lagungarria izateaz gain, kideen arteko hartuemanetarako ere mesedegarria delako. Eta asteroko dinamika ere errepikatu egiten dugu: hasieran gure helburuak errepasatzen ditugu, gero taldekide bakoitzak bere burua aurkezten du eta zer nahi duen azaldu, eta amaieran taldearen helburuak eta ordura arte lortutakoak errepasatzen ditugu.\n– Jakina, taldekide guztiek sektore edo jarduera ezberdinetakoak zarete, ezta?\nBai, arlo bakoitzeko ordezkari bakarra dugu, elkarri konpetentziarik ez egiteko eta, behin taldea osatuta, kide guztiek elkarrekin jarduten dute beharrean, guztien mesederako. Hala ere, profesio-motaren arabera, sinergia-talde desberdinak ditugu, talde txikiagoen arteko loturak errazte bidean. Bost ditugu une honetan: enpresentzako zerbitzuak, eraikuntza, lege eta finantza arloko zerbitzuak, osasuna eta ongizatea eta, azkenik, marketing-a eta komunikazioa.\n– Zuk zein arlotan egiten duzu lan?\nBanco Mediolanum-etik nator eta Family Banker naiz. Finantza planifikazioan eta ondare kudeaketan dihardut, hau da, jendearen helburuak eta ametsak lortzeko nire bezeroen dirua kudeatzen dut.\n– Krisia atzean laga dugula esango zenuke?\nNire ikuspuntutik, bai. Barne-produkzio gordina positiboa da, enpresa-etekinak gora doaz eta baita mundu mailako merkatua ere. Gurea IBEX-ak zeozer estankatu arren.\n– Zuen emaitzak, baina, positiboak izan dira alde guztietatik begiratuta, ezta?\nBai. Urtebetean bi milioi euro fakturatzea lortu dugu. Gure hurrengo helburua handiagoa da: bi milioi eta erdira heltzeko asmoa dugu. Gaur egun taldean 25 lagun gara eta denok denontzat funtzionatzen dugu. Azken hilabetean, gainera, lau berri sartu dira.\n– Interesa duenak nora jo dezake?\nOrrialdea dugu Facebook-en, Idurre Albizuk jarraitzen du gure zuzendari-aholkularia izaten, eta taldeko edozein dago prest laguntzeko. Gogoa izatea da funtsezkoa: lana eskatzen du, baina ematen duenak jasotzen du.\n« Erretzeari laga nahi dutenentzat saioa antolatu dute Minbiziaren Aurkako Elkartekoek Ligako txapeldun kopa eta Eibarko jokalariak Corte Inglesean »